Fitnah era infodemik: Pentingnya asas disiplin ilmu

“Benda baik apa salahnya?” Itu kata-kata biasa yang boleh kita jumpa dalam media sosial ataupun dengar dalam kalangan masyarakat kita.

Contohnya, dalam grup Whatsapp keluarga pasti ada seorang dua yang gemar berkongsi segala macam tulisan, gambar, video atau audio. Apabila ditegur, pasti kalimat di atas menjadi senjata mempertahankan diri dan maklumat yang dikongsikan.

Tapi tahukah kita, bukan semua maklumat adalah ilmu? Maklumat ibarat daging mentah. Perlu dibasuh bersih, disiang, dipotong dan dimasak, kemudian barulah boleh dimakan.

Daging yang dimakan mentah memudaratkan. Begitu juga maklumat yang dipercaya bulat-bulat, pasti memudaratkan. Menurut Kamus Dewan Edisi Keempat, maklumat ialah pemberitahuan, butiran, data atau pengetahuan.

Untuk menjadi sebuah ilmu, setiap maklumat perlu disaring, dikaji dan dipertimbang dengan disiplin tertentu. Kamus Dewan Edisi Keempat mendefinisikan ilmu sebagai suatu pengetahuan yang khusus, didasari oleh kajian dan mempunyai konteks serta makna.

Pun begitu, bukan semua ilmu bermanfaat. Ada ilmu yang bermanfaat dan ada yang sebaliknya. Dalam dua doa daripada dua hadis yang berasingan, Nabi SAW mengajar kita berdoa:

Allahumma inni as-aluka ‘ilman nafi’a (Ya Allah berikan aku ilmu yang bermanfaat).

Allahumm ainni a’uzubika min ‘ilmin laa yanfa’ (Ya Allah aku berlindung denganMu daripada ilmu yang tidak bermanfaat).

“Alahhh, positif je la. Kalau kita positif, jadi positif la semua benda.”

Ini hujah kedua untuk menghalalkan kesemua maklumat tangkap muat yang disebarkan. Dalam Disiplin Ilmu, ada dua istilah penting dalam kaedah penentuan kebenaran dan ketepatan suatu perkara; ‘True Positive’ (Positif Sahih) dan ‘False Positive’ (Positif Palsu).

Bersikap pukul rata menganggap positif setiap maklumat atau khabar menyalahi tuntutan berhati-hati dalam menerima berita yang dituntut terhadap setiap orang beriman [Al-Hujurat: 6].

Positif Palsu tidak boleh dijadikan rujukan pegangan dan amalan. Contoh akibat berpegang dengan Positif Palsu ini, muncul golongan penyembah berhala, pelaku syirik serta bid’ah, dan pelampau.

Terbaru, di India ada sekelompok manusia melumur badan dengan najis dan air kencing lembu sebagai petua anggapan positif ia amalan meningkatkan sistem imun dan melawan virus Covid-19 (The Star, 11 Mei 2021).

Kita sekarang bukan sahaja berada dalam ujian pandemik, tetapi lebih mencabar lagi kita di era infodemik; iaitu lambakan maklumat yang tidak tepat bahkan palsu yang tersebar secara pantas.

Orang awam perlu berhati-hati dan bijak memilih sumber maklumat. Pilih individu atau sumber yang berhujah dengan ilmu, disiplin, metodologi dan berautoriti. Jauhi individu atau sumber yang gemar mencanangkan cerita, petua, menyalahi disiplin ilmu dan tiada autoriti.

Dalam hadis riwayat Ibnu Majah, Abu Hurairah RA meriwayatkan Rasulullah SAW bersabda:

“Akan tiba pada manusia tahun penuh kebohongan. Saat itu, orang bohong dianggap jujur. Orang jujur dianggap bohong. Pengkhianat dianggap amanah. Orang amanah dianggap pengkhianat. Ketika itu, orang Ruwaibidhah berbicara.” Ada orang bertanya: “Siapa Ruwaibidhah itu?” Nabi menjawab, “Orang bodoh yang menguruskan urusan umum.”

Tokoh yang popular, banyak pengikut dan sering masuk TV atau radio bukan jaminan individu tersebut menyampaikan kebenaran.

Jadilah orang awam yang bijaksana. Buat rujukan silang dengan sumber berautoriti yang mudah dicapai dalam Internet. Ramai profesional yang pakar dalam bidang masing-masing, mufti dan ahli akademik yang gemar berkongsi ilmu bermanfaat di media sosial sekarang. ‘Follow’ golongan macam ini.

Imam al-Syaukani berkata, “Yang dimaksudkan dengan tabayyun adalah memeriksa dengan teliti, dan yang dimaksudkan dengan tatsabbut adalah berhati-hati dan tidak tergesa-gesa, melihat dengan keilmuan yang dalam terhadap sebuah peristiwa dan khabar yang datang, sampai menjadi jelas dan terang baginya.” [Lihat Fath al-Qadir, 5/65]

Ini hujah ‘ultimate’ bagi para penyebar infodemik. Ya, ilmu Allah memang Maha Luas. Tapi kemampuan manusia terbatas dari segi fizikal, akal dan rohani. Sebab itu Allah utuskan para Nabi, Rasul dan turunkan Kitab.

Melalui Nabi, Rasul dan Kitab, Allah nak ajar kita ilmu perlu kepada rujukan [An-Nahl: 43], perlu ada struktur, perlu ada kaedah dan disiplin [Al-A’raf: 179] dalam bidang apa sekalipun.

Ilmu Allah memang Maha Luas. Tapi Allah melarang hamba-Nya berpegang dan beramal dengan sangkaan [Al-An’am: 116]. Setiap maklumat, dakwaan, petua serta sangkaan jika tidak diurus dan diproses dengan ilmu, kaedah serta disiplin yang diperlukan, manusia cenderung untuk melampaui batas.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


A note of gratitude to Yang di-Pertuan Agong

Pertubuhan IKRAM Malaysia (IKRAM) wishes to express our gratitude for the viewpoints presented wisely by His Majesty the Yang di-Pertuan Agong Sultan Al-Abdullah Al-Mustafa Ri’ayatuddin Billah Shah and HRH Malay Rulers through the Press Release of the Keeper of the Rulers’ Seal on 16 June 2021.

IKRAM would like to express our deepest appreciation for the concern of His Majesty the Yang di-Pertuan Agong and HRH the Malay Rulers who have listened to the voices of the people who are afflicted with numerous difficulties as a result of the Covid-19 outbreak, worrying economic and social situations and political instability.

IKRAM is also thankful for the decree issued by His Majesty the Yang di-Pertuan Agong that Parliament should convene immediately as a check and balance mechanism to ensure a governance which is transparent, of integrity, and accountable to the people.

The royal decree is in line with the proposal submitted jointly by IKRAM and more than forty (40) Non-Governmental Organization and Civil Society Organization partners on 15 June 2021.

IKRAM also greatly appreciates the opinion of the Rulers on the importance of a government which is stable and has the confidence and support of the majority of the people.

Following the expression of views by His Majesty the Yang di-Pertuan Agong and HRH the Malay Rulers, IKRAM urges the government to address the Covid-19 pandemic as well as the economic crisis and social crisis in an inclusive manner by involving all stakeholders and setting aside political differences.

IKRAM once again reaffirmed its readiness to work together with various parties to solve the problems that are plaguing our beloved nation.

Dr Hj Mohd Parid Sheikh AhmadPresidentPertubuhan IKRAM Malaysia


Kenyataan Akhbar – Agihan Qurban Kasih Ummah 1432H

1. Setelah lebih sebulan projek Qurban Kasih Ummah dilancarkan, sambutan dari masyarakat amat menggalakkan. Penyertaan tahun ini telah pun melebihi tahun lepas (1095 peserta) walaupun harga telah meningkat.

2. Pengagihan fasa pertama telahpun dilakukan pada minggu lepas dan fasa kedua sedang diuruskan hari ini. Sebanyak 147 ekor lembu dan 85 ekor kambing telah diagihkan dalam fasa 1. Fasa kedua sebanyak 116 ekor lembu dan 98 ekor kambing akan diagihkan ke 17 buah negara melalui NGO pelaksana di negara berkenaan. Amat memberansangkan juga ialah penyertaan khusus untuk Palestin di mana 25 ekor lembu telah dan akan dihantar.

3. Beberapa orang wakil daripada Sekretariat Qurban Kasih Ummah akan bersama umat Islam di Selatan Thai, Kemboja dan Vietnam untuk menyaksikan sendiri ibadah qurban ini dilaksanakan di negara tersebut. Di samping itu, wakil-wakil ini akan mengadakan perbincangan dengan NGO pelaksana berkaitan ruang dan peluang kerjasama serta bentuk-bentuk bantuan yang boleh disalurkan di masa hadapan untuk memperbaiki keadaan umat Islam di sana.

4. Pihak sekretariat berbesar hati dengan kehadiran akhbar yang akan bersama-sama dalam penyaksian qurban di Selatan Thailand iaitu bersama wakil wartawan TV AlHijrah dan Sinar Harian.

5. Hari ini 6 Zulhijjah 1432H. Tinggal beberapa hari lagi umat Islam seluruh dunia akan menyambut Eiduladha. Berjuta umat Islam berkunjung ke Padang Arafah, mengerjakan wuquf sementara yang tidak bersama di sana masih berpeluang untuk mencari keredhaan Allah dalam berbagai cara terutama dengan perlaksanaan qurban kita.

6. Kita di Malaysia ini amat bertuah dengan begitu banyak sekali ibadah qurban dilaksanakan di seluruh pelusuk tanah air saban tahun. Tidak ada masjid atau surau yang tidak menganjurkan ibadah qurban. Lain pula di negara yang umat Islamnya adalah  minoriti. Mereka kadang-kadang serba kekurangan, ditindas, dianiaya, dalam peperangan dan berbagai lagi kesulitan. Tidak mempunyai peluang sebagaimana kita. Usaha IKRAM,JIM dan KIMB menganjurkan Qurban Kasih Ummah saban tahun adalah bertujuan membantu mereka yang amat memerlukan ini.

7. Bagi pihak Sekretariat Qurban Kasih Ummah, saya mengucapkan berbanyak terima kasih kepada seluruh peserta yang telah menyertai qurban bersama-sama kami. InsyaAllah kami akan laksanakan sebaik mungkin ibadah qurban saudara yang telah diwakilkan kepada kami. Semoga Allah SWT menerima ibadah qurban kita sebagai satu amal soleh insyaAllah.

” Maka solatlah kepada Tuhanmu dan berqurbanlah.” Surah Al Kauthar:2-3

Pelaburan akhirat usah ditangguh. Sertailah Qurban Kasih Ummah.

Pengarah Program Qurban Kasih Ummah 1432H

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Rahmah yang dihadiahkan

Diri baginda Sallallahualaihiwasallam itu sendiri adalah rahmah. Sifat rahmah itu tercipta dan tercetak dalam dirinya meliputi seluruh aspek keperibadiannya. Fikirannya rahmah, perbuatannya rahmah dan tutur katanya rahmah.

Rahmahnya baginda Sallallahualaihiwasallam itu adalah anugerah Allah, Ar-Rahman dan Ar-Rahim kepada baginda dan merupakan hadiah-Nya kepada seluruh umat manusia serta seluruh alam semesta. Dalam hal ini, Allah Taala berfirman maksudnya:

“Sesungguhnya telah datang kepada kamu seorang Rasul daripada golongan kamu sendiri (iaitu Nabi Muhammad s.a.w), yang menjadi sangat berat kepadanya sebarang kesusahan yang ditanggung oleh kamu, yang sangat tamak (inginkan) kebaikan bagi kamu, (dan) ia pula menumpahkan perasaan belas serta kasih sayangnya kepada orang-orang yang beriman.” (At-Taubah: 128)

Melalui baginda yang dicetak dan diliputi dengan sifat rahmah, Allah turunkan kepada makhluk-Nya syariah yang penuh rahmah sebagaimana firman-Nya yang bermaksud:

“Dan tiadalah Kami mengutuskan engkau (wahai Muhammad), melainkan untuk menjadi rahmat bagi sekalian alam.” (Al-Anbiyaa’: 107)

Seorang mantan pendeta Yahudi, Abdullah bin Sallam radiallahuanhu melaporkan pemerhatiannya terhadap Rasul yang agung ini dengan berkata:

“Apabila Rasulullah Sallallahualaihiwasallam tiba di Madinah, orang ramai berkerumun ke arahnya termasuklah aku. Apabila aku terpandang wajahnya Sallallahualaihiwasallam, aku terus yakin bahawa wajahnya bukan wajah seorang pendusta. Ungkapan pertama yang aku dengar daripadanya ialah: “Wahai sekalian manusia, berikanlah makanan, hubungkanlah silaturahim, sebarkanlah salam, solatlah pada waktu malam ketika manusia sedang tidur, nescaya kamu akan masyuk syurga dengan selamat sejahtera.” (Ibnu Katsir)

Mesej yang penuh berinti rahmah. Dalam hadis lain, daripada Abdullah bin Umar bin al-Khattab radiyallhuanhuma meriwayatkan:

“Sesungguhnya Rasulullah Sallallahualaihiwasallam bersabda maksudnya: “Sesungguhnya di dalam syurga terdapat beberapa kamar, di bahagian luarnya boleh dilihat dari dalam dan di bahagian dalamnya boleh dilihat dari luar.”

Abu Musa al-Asy’ari radiallahuanhu bertanya: “Untuk siapakah bilik itu ya Rasulullah?” Baginda menjawab: “Untuk mereka yang lembut tutur katanya, yang memberikan makanan, yang berdiri menghadap Allah pada waktu malam ketika manusia lena di perbaringan.” (Riwayat Ahmad)

Kita perhatikan kedua-dua hadis di atas, baginda Sallallahualaihiwasallam memberikan perhatian kepada sifat rahmah terhadap sesama manusia; memberikan makanan, menghubungkan silaturahim, menyebarkan salam dan berbicara dengan tutur kata yang baik.

Ini bukan bermakna itu yang lebih utama daripada hubungan dengan Allah. Tetapi ia menggambarkan bahawa ibadah dan hubungan kita dengan Allah Subhanahuwataala yang dilakukan dengan penuh ikhlas akan terserlah kesan serta natijahnya pada akhlak dan sifat rahmah terhadap makhluk Allah.

Dan itulah dia intipati ajaran Islam yang membawa rahmah. Tanpanya, maka ibadah yang tidak henti-henti ketika sendirian tidak ada nilainya.

Dalam sebuah hadis riwayat Imam al-Bukhari dalam kitab Adabul Mufrad, ketika ada seorang sahabat menyampaikan kepada Nabi Sallallahualaihiwasallam tentang seorang wanita yang ahli ibadah tapi suka menyakiti tetangganya.

“Wahai Rasulullah, ada seorang wanita yang rajin solat malam, gemar berpuasa pada siang hari, giat melakukan amal kebaikan dan banyak bersedekah, namun dia sering menyakiti tetangganya dengan lisannya.” Mendengar laporan ini, Nabi Sallallahualaihiwasallam menjawab, “Tiada kebaikan padanya dan dia termasuk penghuni neraka.” Naudzu billahi min dzalik.

Ustazah Maznah binti DaudAhli DPN IKRAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


ILMAN Sokong Modul Hadis 40 Fahami Kesyumulan Islam

SERI KEMBANGAN – Pertubuhan Ilmuwan Dan Cendekiawan Muslim Malaysia (ILMAN) amat mengalu-alukan usaha Kementerian Pendidikan Malaysia (KPM) melaksanakan Modul Penghayatan Hadis 40 Imam Nawawi di sekolah-sekolah.

“ILMAN berkeyakinan bahawa modul ini mampu digarap dengan baik agar dapat melahirkan generasi anak muda Islam yang memahami Islam sebagai agama yang syumul serta menghayati Islam sebagai satu cara hidup.”

“Ia sekali gus mengangkat karamah insaniah berdasarkan tiga elemen utama iaitu adab, akhlak dan integriti,” kata Pengerusi ILMAN, Dr Syazalie Hirman Ahmad Najib dalam satu kenyataan pada Ahad.

Tambahnya, program rintis di peringkat awal yang membabitkan guru dan murid beragama Islam di 61 Sekolah Menengah Kebangsaan Agama (SMKA) dan 228 Sekolah Agama Bantuan Kerajaan (SABK) seluruh negara ini juga diharapkan dapat memupuk semangat ihsan, kasih sayang dan keharmonian beragama dalam kalangan guru dan murid beragama Islam.

“ILMAN mengajak rakyat Malaysia mendoakan usaha dan inisiatif ini berjaya menatijahkan hasil yang didambakan.”

“Usah disemarakkan lagi sikap negatif penuh prejudis yang berupaya mencetuskan sentimen agama dan kaum,” tegasnya.

Terdahulu, KPM pada 19 Ogos lepas melancarkan modul hadis itu bertujuan memupuk penghayatan hadis bermula di peringkat sekolah.

Walaupun pelaksanaan modul terbabit hanya kepada pelajar dan guru beragama Islam sahaja, namun ia telah menjadi polemik, terutama dalam kalangan penganut bukan Islam, sekali gus menimbulkan pelbagai spekulasi.

Dalam perkembangan berkaitan, Presiden Angkatan Belia Islam Malaysia (ABIM), Muhammad Faisal Abdul Aziz berkata, pelaksanaan Modul Penghayatan Hadis 40 Imam Nawawi amat bertepatan dengan keperluan semasa, dan ia tidak seharusnya dipolemikkan kerana modul tersebut diterapkan dalam lingkungan pelajar beragama Islam sahaja.

“Malah, pelaksanaan modul ini bertepatan dengan keperluan semasa dan masa hadapan negara untuk memupuk amalan kesederhanaan yang dianjurkan sebagai nilai hidup dalam kalangan generasi muda Muslim khususnya,” jelasnya dalam satu kenyataan pada Jumaat.

Ujarnya, Hadis 40 yang dikumpulkan Imam Nawawi mencakupi penerapan nilai-nilai murni dan akhlak mulia berdasarkan sumber rujukan serta autoriti yang jelas daripada hadis-hadis sahih.

“Ini sekali gus dapat membasmi fahaman melampau dalam beragama daripada berleluasa di negara ini kerana ia tidak disandarkan pada apa-apa autoriti agama yang kukuh,” tegas Muhammad Faisal.

Dalam pada itu, Felo Kanan Majlis Profesor Negara, Profesor Emeritus Datuk Dr Teo Kok Seong berkata, masyarakat bukan Islam perlu berfikiran lebih terbuka terhadap pelaksanaan modul Penghayatan Hadis 40 Imam Nawawi di sekolah-sekolah seluruh negara.

Katanya, ia sudah jelas bahawa modul berkenaan hanya disasarkan kepada pelajar dan guru beragama Islam, serta tidak mengganggu-gugat pemahaman murid bukan Islam.

“Ia begitu jelas bahawa hasrat kerajaan menggunakan modul itu untuk pelajar Islam dan mereka yang membantah ini seharusnya merujuk dahulu isi kandungan hadis itu kerana apa yang terkandung hanyalah ajaran al-Quran yang disabdakan kepada Rasulullah dan bukan ajaran tambahan yang dicipta sesuka hati.”

Jelasnya, ajaran ini sudah wujud lama dan hanya menganjurkan perkara-perkara baik iaitu cinta sesama manusia, menganjurkan kecemerlangan Islam, membezakan yang baik serta buruk dan hal-hal sedemikian adalah untuk memupuk perwatakan insaniah yang lebih baik dalam kalangan murid dan pelajar Islam.

“Jadi adakah perkara begini kita nak tentang dan bantah?” soalnya.

Teo berkata, sekiranya modul berkenaan berjaya membina akhlak yang baik dalam kalangan murid Islam, ia secara tidak langsung memberi kesan kepada masyarakat bukan Islam sekali gus memakmurkan negara.

Menurutnya, golongan bukan Islam tidak harus khuatir kerana dalam Perlembagaan telah jelas berkenaan kebebasan beragama di negara ini dan semua agama boleh dianuti secara aman damai.

“Jadi jangan cepat kita melatah sebaliknya kukuhkan proses pembentukan negara bangsa agar kita saling memahami,” katanya lagi.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kembalikan fungsi sebenar masjid

Masjid merupakan sebuah institusi terpenting dalam Islam. Perkataan masjid adalah berasal daripada bahasa Arab yang membawa maksud nama tempat bersujud.

Dari sudut syarak pula, terdapat dua makna. Pertamanya, masjid membawa maksud mana-mana tempat permukaan bumi. Hal ini bertepatan dengan sebuah hadis sahih riwayat al-Bukhari, sabda baginda Nabi SAW yang bermaksud:

“Dijadikan bagiku bumi ini sebagai masjid (tempat bersujud).”

Keduanya, masjid juga dari sudut istilah membawa maksud tempat yang disediakan bagi mengerjakan sembahyang untuk selama-lamanya.

Oleh kerana ia merupakan sebuah tempat yang sangat penting, maka bagi manusia yang mengimarahkan dan memakmurkan masjid diberikan kemuliaan dan kedudukan yang hebat di sisi Islam.

Sepertimana firman Allah Azzawajalla dalam Surah at-Taubah ayat 18 yang bermaksud:

“Hanyalah yang memakmurkan masjid-masjid Allah ialah orang-orang yang beriman kepada Allah dan hari kemudian, serta tetap mendirikan solat, menunaikan zakat dan tidak takut (kepada sesiapa pun) selain kepada Allah. Maka merekalah orang-orang yang diharapkan termasuk golongan orang-orang yang mendapat petunjuk.”

Berdasarkan firman Allah, mereka yang kerjanya mengimarahkan masjid dengan beribadah kepada Allah selain menghidupkan masjid dengan pelbagai pengisian jasmani dan rohani adalah terdiri daripada golongan mereka yang beriman kepada Allah SWT.

Ini bermakna, bukanlah sesuatu yang biasa bilamana Allah sendiri yang mengiktiraf mereka ini dengan menggelarkan mereka dengan gelaran orang beriman. Ia satu pengiktirafan dan darjah kebesaran tertinggi kurniaan Allah buat para hamba-Nya yang sentiasa menghidupkan masjid.

Imam al-Qurtubi dalam kitabnya, al-Jami’ li Ahkam al-Quran, beliau menyatakan bahawa terdapat golongan salaf yang menyatakan sekiranya kamu melihat seseorang mengimarahkan masjid, maka perelokkanlah prasangkamu kepadanya.

Perkara ini sepertimana yang telah disebutkan oleh baginda Nabi SAW dalam sebuah hadith riwayat at-Tirmidzi, Ibnu Majah dan Ahmad yang bermaksud:

“Bila kamu sekalian melihat seseorang yang sentiasa pergi ke masjid maka persaksikanlah keimanan untuknya.”

Syeikh al-Tantawi ketika mentafsirkan ayat ini di dalam kitabnya Tafsir al-Wasit, beliau menyatakan bahawa orang yang mengimarahkan masjid merupakan mukmin yang benar-benar beriman kepada Allah dengan apa yang disuruh dan apa yang dilarang dengan petunjuk daripada baginda Nabi SAW dengan hati yang penuh dengan keikhlasan.

Ibnu al-Jauzi pula menyebut dalam Zad al-Masir fi ‘Ilm al-Tafsir, yang dimaksudkan dengan memakmurkan masjid terdapat dua pendapat.

Pertama, ia merujuk kepada mereka yang selalu datang ke masjid dan duduk di dalamnya (untuk beribadah kepada Allah). Keduanya pula, ia membawa maksud membangunkan masjid dan memperbaikinya.

Pada zaman Rasulullah SAW, masjid yang dibina atas nilai ketakwaan kepada Allah SWT bukan sahaja menjadi tempat untuk orang Islam menunaikan ibadah solat semata-mata.

Sebaliknya, masjid telah memainkan peranan yang sangat besar dan efektif dalam usaha membangunkan ummah. Masjid pada zaman Nabi telah menjadi pusat kegiatan ekonomi. Hal ini tercatat dalam sebuah hadis riwayat Muslim, daripada Jabir bin Abdullah:

“Aku pergi bertemu Rasulullah semasa baginda berada di masjid. Selepas baginda menyuruh aku mengerjakan solat dua rakaat, baginda membayar hutangnya kepadaku dan memberi lebihan wang sedikit kepadaku.”

Selain itu juga, masjid pada zaman Nabi SAW berperanan sebagai tempat interaksi sosial. Perkara ini seperti tercatat dalam sebuah hadis riwayat Muslim, bahawa Jabir bin Samura telah berkata yang bermaksud:

“Rasulullah sering kali duduk di tempat baginda mengerjakan solat subuh sehingga matahari naik, baginda akan berdiri di situ sambil para sahabat lain berbual menceritakan keadaan masing-masing pada waktu jahiliah dahulu dan mereka akan tertawa mendengar gelagat lucu. Rasulullah pun sama-sama mendengar tetapi baginda hanya tersenyum sahaja.”

Demikian juga masjid pada zaman baginda Nabi telah menjadi sebuah tempat bersosial dan menyambut perayaan, sepertimana yang diceritakan oleh Aisyah RA dalam sebuah hadis yang bermaksud:

“Beberapa orang pahlawan dari Abisinia telah datang ke masjid pada suatu hari raya dan mereka mempamerkan seni mempertahan diri. Rasulullah menjemput saya menyaksikan perlawanan tersebut. Aku meletakkan kepalaku pada bahu baginda dan melihat pameran seni mempertahankan diri itu sehingga aku puas lalu memalingkan pandanganku.”

Melihat akan beberapa fungsi dan peranan masjid pada zaman Nabi SAW, membuatkan kita berasa jauh berbeza berbanding dengan peranan masjid pada masa kini.

Jangankan kerana Covid-19, sebelum daripada itu lagi kebanyakan kita gagal untuk mengembalikan fungsi masjid sepertimana yang telah berlaku pada zaman Nabi SAW.

Kegagalan ini sudah tentu perlu dijadikan muhasabah dan ruang untuk kita perbaiki dari semasa ke semasa. Persepsi berkenaan masjid hanya sekadar tempat bersolat perlu diperbetulkan dengan meluaskan pemahaman mereka berkaitan peranan dan fungsi masjid sebenar.

Amat dukacita hari ini, sebahagian mereka yang diberikan amanah dan kepercayaan untuk menguruskan masjid langsung tidak berusaha untuk memakmurkannya, sebaliknya hanya sekadar datang dan pulang untuk menunaikan solat semata-mata.

Lebih menyedihkan, terdapat segelintir pihak pengurusan masjid yang meletakkan pemisahan saf kanak-kanak yang sekali gus mewujudkan ‘kasta’ mengikut umur.

Walhal, perkara ini tidak berlaku pada zaman Nabi SAW.  Sikap seperti inilah antara yang menyumbang kepada ketidakmesraan masjid terhadap golongan muda.

Kita harus berubah. Persepsi yang salah berkaitan masjid perlu ditangani dengan tindakan dan langkah aktif pihak pengurusan masjid dengan merangka dan merancang pelbagai aktiviti serta pengisian menarik bagi menterjemahkan peranan dan fungsi sebenar masjid.

Kita tidak boleh lagi sekadar menuding jari menyalahkan orang itu dan ini tidak datang ke masjid, tetapi kita harus melihat kepada kedudukan dan jawatan kita, apa yang telah kita lakukan untuk menarik orang ramai hadir ke masjid. Semoga Allah merahmati dan memberkati kita semua.

Muhammad Faidhi Azis
Pegawai Masjid dan Guru Takmir JAIPs

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Belanjawan 2023: IKRAM Cadang Intervensi Tangani Kos Sara Hidup

PUTRAJAYA – Pertubuhan IKRAM Malaysia (IKRAM) telah menyertai Sesi Libat Urus Kumpulan Fokus Belanjawan 2023 mengenai Kemiskinan dan Kos Sara Hidup di Kementerian Kewangan, di sini pada Jumaat.

Sesi libat urus dipengerusikan oleh Timbalan Menteri Kewangan I, YB Datuk Seri Ahmad Maslan dihadiri oleh kira-kira 40 orang wakil daripada kementerian, agensi-agensi kerajaan, pengusaha bisnes, ahli akademik dan NGO.

Ketua Kluster Kemakmuran Ekonomi IKRAM, Mohammad Abdul Hamid telah mengemukakan beberapa pandangan, iaitu pelaksanaan intervensi bersasar yang diperhalusi (refined) dan disesuaikan (customised) mengikut keperluan golongan miskin dan rentan yang pelbagai.

Beliau turut mencadangkan pelaksanaan intervensi gelagat (behaviour) dalam menangani isu kos sara hidup dan kemiskinan, umpamanya dorongan budaya filantropi, serta menangani oligopoli (kartel) yang berlaku dalam kalangan pembekal atau pengimport yang menyebabkan kenaikan kos makanan.

“Kita juga menyarankan agar kerajaan menerima pakai modul Ibu Bapa Memastikan Peningkatan Akademik Anak (IMPAK) untuk menangani kemiskinan antara generasi (intergenerational poverty) melalui intervensi pendidikan,” jelasnya.

Sementara itu, Ketua Kluster Masyarakat Progresif IKRAM, Hj Ainullotfi membangkitkan beberapa isu, antaranya menyeru kerajaan supaya tidak hanya menggunakan Pendapatan Garis Kemiskinan (PGK) bagi mentakrifkan kemiskinan dalam memberikan bantuan, tetapi juga mengambil kira juga faktor-faktor kemiskinan bukan pendapatan, seperti ketidakupayaan, hubungan sosial, harta, hutang dan seumpamanya.

“Perkara-perkara ini boleh dirumuskan dalam MPI (Multidimensional Poverty Index) yang telah digunakan sejak RMK11 lagi, yang boleh diperluaskan lagi,” tambah beliau.

Beliau turut meminta kerajaan agar mengambil kira transisi ketika seseorang penerima bantuan menambah pendapatannya melebihi PGK, supaya tidak menghentikan terus bantuan tersebut.

“Penghentian terus menyebabkan penerima bantuan kurang berminat untuk menambah pendapatan mereka, kerana pendapatan bersih akan berkurangan lantaran tiadanya bantuan tersebut.”

Hj Ainullotfi turut menyarankan agar para perancang di peringkat atas seharusnya turun ke ke akar umbi masyarakat untuk membincangkan sebarang penyelesaian yang mahu diketengahkan.

“Ini perlu dilakukan agar mereka mendengar sendiri pandangan akar umbi, terutamanya apabila melibatkan cara hidup dan juga tingkah laku, supaya ia dapat memberikan penyelesaian yang betul-betul bermanfaat dan digunakan,” ujarnya.

Dalam sesi itu, IKRAM telah menghantar tiga orang wakil, iaitu Mohammad, Hj Ainullotfi dan Pengerusi Koperasi Islah Malaysia Berhad, Dr Hj Ahmad Zainuddin Abdullah.

Turut hadir memberikan pandangan dalam sesi libat urus tersebut Pengarah Urusan Mydin, Datuk Wira Hj Ameer Ali Mydin, CEO FOMCA Saravanan Thambirajah, wakil-wakil daripada Pertiwi Soup Kitchen, Yayasan Foodbank, Yayasan MyKasih, IDEAS, APPG-SDG dan lain-lain.


Asatizah berdakwah di jalanan

“Program ini telah berjaya mencapai matlamatnya untuk menyuntik rasa tanggungjawab terhadap tugasan berdakwah juga memperbetulkan salah faham terhadap Islam dalam kalangan masyarakat majmuk di Malaysia,” ujar wakil HCF.

Selain pengisian yang disampaikan secara teori, para asatizah berpeluang menimba pengalaman turun padang ke lapangan dakwah di sekitar Perak untuk menyampaikan risalah Islam dalam aktiviti street dakwah.

“Para asatizah berusaha mendekati masyarakat bukan Islam yang ditemui dan menyampaikan serba sedikit pengetahuan mengenai Islam.”

Tambahnya lagi, sungguh istimewa dan bersejarah sekali aktiviti street dakwah kali ini kerana salah seorang hamba Allah yang ditemui telah menyatakan keinginannya untuk bersyahadah.

“Para asatizah telah membawa hamba Allah tersebut ke tempat program untuk mereka bersama-sama menyaksikan beliau bersyahadah.”

Pengislaman tersebut menurutnya, tentu menyemarakkan lagi semangat untuk para asatizah agar tetap istiqamah berdakwah pada masa akan datang.

“Syukur atas kurniaan Allah, seorang hamba Allah kembali ke agama fitrah hasil usaha street dakwah yang dijalankan.”

HCF berharap semoga ilmu yang ditimba dan pengalaman yang dikongsi akan meningkatkan kualiti para asatizah dan semoga usaha dakwah di Malaysia bertambah subur dengan penglibatan aktif para asatizah.

Hidayah Centre Foundation telah diwakili penceramah-penceramah berpengalaman antaranya Ketua Pegawai Eksekutifnya, Hj Nicholas Sylvester Muhammad Abdullah untuk melatih para asatizah dalam berdakwah.

Antara penceramah lain yang turut bersama dalam program yang dijalankan selama tiga hari ini ialah Sdr Kamarul Zaman Noor Mohamed, Sdr Wan Muhammad Wan Ibrahim dan Puan Hanita Rahim, yang begitu aktif menjalankan aktiviti dakwah di lapangan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Seni berfikir dalam matlamat pendidikan ummah

Dunia pendidikan sudah berkembang dengan begitu pesat dan mengalami perubahan mendadak seiring perubahan zaman dan teknologi.

Universiti-universiti, kolej-kolej, dan sekolah-sekolah dengan tujuan yang pelbagai didirikan begitu banyak ibaratnya cendawan yang tumbuh selepas turunnya hujan.

Walaupun begitu, ada suatu bidang yang bersifat langka dan jarang dibicarakan, namun sangat rapat dengan dunia pendidikan dan ilmu epistemologi iaitu bidang pemetaan ilmu, tambah-tambah lagi pemetaan ilmu Islam.

Berbagai-bagai pemaknaan diberikan oleh para sarjana mengenai makna pemetaan ilmu itu sendiri. Meskipun dapatan daripada kajian ilmiah-kajian ilmiah tersebut adalah pelbagai, namun pemaknaan terhadap pemetaan ilmu dalam makalah pendek ini adalah mengenai hubungan antara bidang-bidang ilmu pengetahuan yang wajar dipelajari untuk menjadi seorang manusia paripurna, atau terjemahan langsung daripada ungkapan holistic person.

“Mengapa aku belajar subjek ini?”, “Penting ke ilmu sejarah, bahasa ni? Aku malas baca lah!”, “Kalau aku nak belajar tentang A atau B, daripada mana aku perlu mulakan?” merupakan persoalan-persoalan dasar yang cuba untuk dirungkaikan dalam bidang pemetaan ilmu.

Bahkan, agak radikal untuk dikatakan bahawa tidak semua pendidik yang memahami bidang ini. Pihak pengurusan di universiti pula hanya memikirkan kaedah-kaedah untuk memuaskan tembolok industri, lalu mahasiswa bukan lagi diajar dan dididik untuk menjadi manusia, tetapi untuk menjadi alat yang memajukan ekonomi semata-mata.

Buku Seni Berfikir yang Hilang karangan Ustaz Hasrizal Abdul Jamil merupakan suatu buku yang boleh dijadikan sebagai perintis kepada penerokaan bidang ini kepada orang awam.

Tambahan pula, buku tersebut adalah terjemahan dan ulasan terhadap karya Syeikh Yusuf al-Qaradawi, seorang ulama kontemporari yang tidak perlu lagi diperkenalkan kepada dunia.

Sungguhpun ramai yang membaca dan menulis resensi terhadap buku ini, namun tidak ramai yang menyentuh mengenai aspek ini, dan bidang tujahan itulah yang cuba untuk diulas dalam karangan ini.

Sebelum kita pergi lebih jauh dalam ulasan ringkas mengenai karya Seni Berfikir yang Hilang dan perkaitannya dengan pemetaan ilmu, adalah wajar untuk diulas secara tuntas mengenai tujuan pendidikan daripada perspektif Islam.

Menurut ahli falsafah Islam, al-Farabi dalam magnum opusnya iaitu al-Madinah al-Fadilah, tujuan pendidikan dalam Islam adalah untuk melahirkan manusia yang sempurna, atau digelar sebagai al-insan al-kamil.

Falsafah pendidikan ini sekali lagi ditekankan oleh ahli falsafah Islam kini iaitu Syed Muhammad Naquib al-Attas dalam karya agungnya misalnya Risalah untuk Kaum Muslimin, The Concept of Education in Islam, Islam and Secularism dan lain-lain.

Menurut Imam al-Ghazali dan para ulama tasawuf yang lain, figura utama sebagai suri teladan ulung yang telah mencapai maqam al-insan al-kamil tersebut ialah Nabi Muhammad SAW.

Oleh kerana baginda merupakan manusia yang paling rapat dan paling dicintai oleh Allah SWT, maka kayu ukur dalam upaya untuk menjadi seorang manusia sempurna diukur melalui kedekatan seseorang kepada Allah SWT.

Walhasil, inilah yang disebutkan sebagai ilmu yang bermanfaat, iaitu ilmu yang mampu mendekatkan seseorang kepada al-Khaliq (Maha Pencipta). Namun, muncul pula persoalan lain, iaitu apakah subjek-subjek yang perlu kita pelajari untuk mendapatkan ilmu yang bermanfaat seperti yang telah diunjurkan?

Aspek inilah yang telah disentuh dalam karya Seni Berfikir yang Hilang. Syeikh Yusuf al-Qaradawi telah membahagikan korpus ilmu pengetahuan yang perlu dikuasai oleh seseorang Muslim, apatah lagi seseorang Muslim yang ingin menjadi dai kepada ummah sejagat, menjadi enam tsaqafah (cabang ilmu) yang utama, iaitu ilmu agama, sejarah, bahasa dan kesusasteraan, kemanusiaan, sains dan ilmu mengenai isu-isu semasa.

Menurut Syeikh Yusuf al-Qaradawi dan Ustaz Hasrizal, enam tsaqafah inilah yang mampu membentuk seseorang Muslim untuk menjadi seorang individu Muslim yang menguasai pelbagai lapangan ilmu dan berkebolehan untuk berfikir kritis, kreatif dan dinamis.

Seperti yang ditulis oleh penterjemah dan pengulasnya iaitu Ustaz Hasrizal, bahawa penguasaan terhadap ilmu-ilmu bukan sahaja membolehkan seseorang menguasai pelbagai lapangan ilmu, bahkan juga mampu membentuk suatu kerangka fikir yang berstruktur kepada umat Islam.

Apabila suatu cara berfikir yang baik telah terbentuk, keadaan ini akan menjuruskan kita kepada pembentukan prinsip dan nilai yang kukuh dalam menanggapi isu-isu dalam kehidupan kita melalui sudut pandang yang pelbagai dan juga mampu meramukan pengetahuan-pengetahuan yang dimiliki untuk mendapatkan solusi secara tuntas.

Kehidupan dalam keadaan yang serba moden menuntut kita untuk menjadi seorang manusia yang kritis, apatah lagi dalam menerima lambakan informasi dalam dunia yang mengalami arus globalisasi seiring dengan pendigitalan secara rancak.

Maka, suatu kerangka fikir yang mampu menapis antara maklumat yang benar dan palsu amat diperlukan oleh seseorang individu. Hal ini sejajar dengan pernyataan pemikir terkemuka lampau iaitu Socrates, dalam aksiomnya yang amat masyhur, “an unexamined life is not worth living.”

Kehadiran pemikiran-pemikiran Barat yang menjadi tunjang kepada suatu aliran falsafah baharu iaitu pascamodenisme memburukkan lagi keadaan yang sedia ada.

Penyusupan falsafah mereka sudah mendarah daging dalam pemikiran umat Islam, tambah-tambah lagi umat Islam di Malaysia lalu membentuk pandangan hidup bertunjangkan pemikiran relativisme dan subjektivisme dalam menanggapi sesuatu isu atau permasalahan.

Sebagai ulama yang amat peka akan permasalahan ummah, dapatlah disimpulkan bahawa penulisan Syeikh Yusuf al-Qaradawi melalui karya ini memberikan solusi epistemik kepada isu-isu yang disebutkan.

Sebagai seorang Muslim yang ingin meneguhkan ketauhidannya pada zaman yang penuh pancaroba, sukalah untuk saya mencadangkan kepada semua agar menelaah karya ini.

Walaupun bahasa yang digunakannya bersifat santai, namun mesej yang ingin disampaikan adalah sangat penting, jelas dan padat serta wajar untuk difahami sedalamnya.

Muhammad Shuib Rosli ialah mahasiswa Ijazah Sarjana Muda Falsafah, Undang-undang dan Perniagaan (BPLB), Universiti Utara Malaysia (UUM).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Di sebalik Hari Asyura yang disambut

Hari Asyura bukan sekadar hari kesepuluh dalam bulan Muharam. Hari yang digalakkan berpuasa padanya diharapkan menghapuskan dosa setahun serta amal baik digandakan ganjaran. Seperti hadis Nabi SAW berikut:

“Berpuasa pada hari Asyura, sesungguhnya aku mengharapkan kepada Allah supaya ia dapat menghapuskan dosa-dosa setahun sebelumnya. (Hadis Riwayat Ibnu Majah, No. 1738)

Hari ini dikaitkan juga dengan terselamatnya Nabi Musa dan saudara baginda, Nabi Harun  alaihimassalam daripada ancaman Firaun seperti yang telah Allah catatkan dalam al-Quran:

“Dan Kami selamatkan Musa dan orang-orang yang bersamanya. Kemudian Kami tenggelamkan golongan yang lain. Sungguh, pada yang demikian itu terdapat suatu tanda (kekuasaan Allah), tetapi kebanyakan mereka tidak beriman.  Dan sesungguhnya Tuhanmu Dialah Yang Maha Perkasa, Maha Penyayang (Surah Asy-Syu’araa’: 65-68)

Firaun yang mengaku dirinya tuhan, seorang pemerintah yang sangat berkuasa yang disokong oleh:

Sementara Nabi Musa pula dibantu oleh saudaranya, Nabi Harun. Jika diukur dari segi kekuatan fizikal bala tentera yang diterajui oleh Nabi Musa berbanding kekuatan yang ada pada pasukan Firaun, memang seperti langit dan bumi.

Sudahlah pengikut tidak ramai, baginda dibebani pula dengan pengikut baginda  yang banyak keliru dan tidak tetap pendirian, cita rasa yang rosak serta mudah dipengaruhi oleh dakyah yang bertentangan seperti dakyah sesat Samiri.

Nabi Musa asalnya membesar dalam segala kemewahan dan kesenangan di istana Firaun. Pastinya jika dihitung dengan logik akal dan sifir kebendaan, tiada untungnya Nabi Musa memilih untuk bangun berdepan dengan Firaun yang punya segala kuasa dan kekuatan.

Seakan lebih wajar bagi Nabi Musa bersenang-senang menikmati kemewahan di istana Firaun. Keputusan yang diambil oleh Nabi Musa untuk keluar membebaskan kaumnya daripada terus ditindas, hidup dalam kehinaan dan perhambaan oleh Firaun telah mendedahkan dirinya kepada ancaman besar.

Kerana keyakinan, kepatuhan menjunjung kebenaran serta kesetiaan kepada agama tauhid, membawa Nabi Musa keluar daripada kemewahan istana untuk mendepani kezaliman Firaun.

Baginda bangkit untuk mengepalai kaumnya yang hanyut tanpa keberanian dan keteguhan tekad. Kemuncaknya, Nabi Musa telah diwahyukan oleh Allah SWT untuk membawa kaumnya keluar dari Mesir sebelum subuh seperti yang terakam dalam surah Taha, ayat 79.

“Dan demi sesungguhnya! Kami telah wahyukan kepada Nabi Musa: “Hendaklah engkau membawa hamba-hamba-Ku (kaummu) keluar mengembara pada waktu malam, kemudian pukullah air laut dengan tongkatmu, untuk mengadakan jalan yang kering bagi mereka di laut itu; janganlah engkau menaruh bimbang daripada ditangkap oleh musuh, dan jangan pula engkau takut tenggelam.”

Pemergian Nabi Musa dan kaum baginda walau bagaimanapun telah disedari oleh Firaun. Mereka dikejar oleh pasukan tentera yang lengkap sehingga mereka menghampiri laut. Di depan laut, berteman cerah sinar pagi menampakkan kepada mereka pasukan Firaun yang semakin dekat mengejar mereka dari belakang.

Ketakutan mereka memuncak, sesungguhnya mereka benar-benar terkepung antara laut dan tentera Firaun. Allah tidak pernah membiarkan hamba-hamba-Nya yang beriman tanpa pertolongan yang didatangkan sebagai keajaiban di luar daya upaya manusia.  Laut terbelah untuk memberi laluan kepada Nabi Musa dan pengikut baginda.

Laut itulah juga kemudiannya memerangkap Firaun dan tenteranya. Firaun kira dia telah berjaya memerangkap dan mengepung Nabi Musa dan pengikut baginda. Rupanya Allah punya plot twist   tersendiri. Akhirnya Firaunlah yang terkena checkmate oleh percaturan Allah Yang Maha Mengatur (Al-Bari’).

“Maka Firaun pun mengejar mereka bersama-sama dengan tenteranya, lalu ia dan orang-orangnya diliputi oleh air laut yang menenggelamkan mereka semuanya dengan cara yang sedahsyat-dahsyatnya.” (Surah Taha: 78)

Firaun serta pembantu-pembantunya sentiasa ada di sepanjang zaman. Mungkin saiz,  format dan skripnya sedikit berubah. Ada Firaun dalam diri kita yang dinamakan nafsu dan ada pula Firaun yang wujud dalam masyarakat kita, mungkin dalam kalangan ahli keluarga kita sendiri.

Oleh itu, kita perlu menyelusuri, mempelajari, menghayati serta mengamalkan tauladan yang telah ditunjuki oleh Nabi Musa alaihissalam.

Inilah sebahagian peringatan dan ibrah yang boleh kita ambil setiap kali kita menyambut Hari Asyura setiap tahun. Setahun sekali, kita tambatkan kembali kesedaran dan tekad kita kepada perjuangan, pengorbanan, pembersihan jiwa serta munajat Nabi Musa yang hebat itu.

Inilah sepatutnya Asyura yang kita sambut. Asyura yang malam dan siangnya kita penuhi dengan ketaatan dan zikir kepada Allah serta berselawat ke atas Rasul kita SAW dan para anbia terdahulu.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM: Penganjuran Seksualiti Merdeka Menongkah Prinsip Islam dan Fitrah Kemanusiaan

Program  Seksualiti Merdeka bertujuan memperjuangkan kesamarataan dalam  pengamalan seks dan menentang diskriminasi ke atas golongan-golongan  LGBTIQ (Lesbian, Gay, Bisexual, Transexual, Intersexual and Queer).

IKRAM ingin mengingatkan bahawa usaha untuk  menyebarkan amalan-amalan seks yang bertentangan dengan fitrah  kemanusiaan ini akan hanya membawa kepada kemusnahan individu,  masyarakat dan negara.

Allah swt telah mengingatkan umat manusia untuk menjauhi amalan seks yang melampaui batas ini melalui firmanNya dalam Surah Al-A’raaf, ayat 80 – 81 yang bermaksud:

“Dan (Kami mengutus) Nabi Lut, ketika dia berkata kepada kaumnya,  Mengapa kamu melakukan perbuatan keji, yang belum pernah dilakukan oleh  seorang pun sebelum kamu (di dunia ini). Sungguh, kamu telah  melempiaskan syahwatmu kepada sesama lelaki bukan kepada perempuan. Kamu  benar-benar kaum yang melampaui batas.’”

Mereka yang terlibat dengan  amalan seks yang bertentangan dengan fitrah kemanusiaan ini secara  umumnya terbahagi kepada dua golongan:

1. Golongan yang berhadapan dengan masalah kecelaruan identiti gender

2. Golongan yang jelas identiti gendernya tetapi celaru dalam orientasi seksualnya dan sengaja memilih pasangan sejenis.

IKRAM insaf dan maklum tentang kewujudan  segelintir kecil golongan manusia yang diciptakan Allah swt yang  mempunyai permasalahan kecelaruan identiti gender kerana faktor  biologikal, penderaan-penderaan fizikal, seksual, psikologi, emosi dan  mental atau faktor-faktor persekitaran yang lain. Namun, Islam telah  menyediakan garis panduan yang seimbang dan sejahtera untuk mengurus dan  mengatasi kecelaruan ini.

Bagi golongan kedua, yang berhadapan dengan  masalah kecelaruan orientasi seksual, Islam menegaskan bahawa golongan  ini hendaklah kembali kepada fitrah kemanusiaan untuk kesejahteraan  diri, keluarga dan masyarakat.   IKRAM menolak sebarang usaha untuk menyebar amalan  seksual yang bertentangan dengan syariah Islam dan fitrah kemanusiaan.  IKRAM juga menolak kehendak sebilangan golongan yang mempunyai  kecelaruan identiti untuk diberikan hak melakukan hubungan seks songsang  seperti hubungan homoseksualiti dan biseksualiti.

Hubungan jenis ini  membuka ruang kepada hubungan seks rambang, tiada pertanggungjawaban,  penyebaran nilai-nilai yang tidak bersopan, pornografi, penyembahan seks  serta penyebaran pelbagai jenis penyakit kelamin. Kajian saintifik yang dilakukan oleh banyak pihak di barat telah memberi amaran bahawa hubungan homoseksualiti dan biseksualiti boleh menghancurkan sesebuah masyarakat dan negara.

Golongan LGBTIQ sebenarnya merupakan satu  kelompok manusia yang memerlukan bantuan dan pertolongan. Usaha  hendaklah dilakukan oleh mereka yang pakar untuk mendampingi golongan  LGBTIQ dan membimbing mereka agar mereka dapat kembali menjalani  kehidupan biasa dan tidak tersisih dari masyarakat.

1. Usaha untuk menyebarkan amalan-amalan seks songsang dan bebas ini dihentikan serta merta.

2. Kementerian  Pembangunan Wanita dan Keluarga, Kementerian Kesihatan, Jabatan  Kemajuan Islam Malaysia (JAKIM), Jabatan-jabatan Agama Negeri dan  NGO-NGO Islam dan bukan Islam hendaklah berusaha dengan lebih  bersungguh-sungguh bagi membantu golongan yang mengalami kecelaruan  seksual ini.

3. Masyarakat umum hendaklah sedaya upaya membantu mereka yang ingin kembali kepada fitrah asal kemanusiaan.

IKRAM  juga ingin menyatakan kesediaan untuk bekerjasama dengan mana-mana  pihak bagi membantu golongan LGBTIQ ini dengan menawarkan kepakaran yang  wujud dalam Pusat Sokongan Wanita dan Keluarga IKRAM (PAKSI – IKRAM).

IKRAM bersedia berdialog dengan pihak  penganjur  Seksualiti Merdeka bagi mencari jalan terbaik ke arah  membangunkan negara yang maju dan sejahtera. Semoga Allah swt merahmati masyarakat dan negara kita yang tercinta.

Prof Madya Dr Harlina Halizah Hj Siraj

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bimbang ASEAN kurang kader muda

Memetik fakta terbaru dari Indonesia, beliau berkata bahawa kelompok terbesar kader kini adalah berusia 40 hingga 50 tahun manakala kelompok paling sedikit berumur 21 hingga 30 tahun.

“Ini adalah suatu ancaman degenerasi dan ia sangat bahaya,” ucapnya.

“Saya juga menyaksikan di negara-negara lain seperti Malaysia dan Thailand yang turut mengalami perkara yang sama,” tambah beliau.

Walau bagaimanapun, Ustaz Anis yakin ancaman ini bakal berubah dan harapan diletakkan kepada pimpinan belia yang menghadiri ASEAN Young Leaders Forum (AYLF) Regional Meeting 2017 yang telah berlangsung 11-12 Mac lalu.

Dalam nasihatnya kepada anak muda, beliau mengingatkan supaya mereka tidak terus dimanjakan untuk memikul beban kononnya kerana mereka masih muda.

“Kerana kita ini muda, kita selalu dimanjakan dengan anggapan bahawa kita masih tidak dapat menanggung beban yang berat padahal waktu mudalah yang paling sesuai memikul beban berat kerana masih kuat.”

“Apatah lagi masa depan yang akan dihadapi tidak sama seperti generasi yang dihadapi sebelum kita,” tambahnya lagi.

Dalam masa yang sama, kader-kader yang telah lama berada dalam gerakan dakwah diingatkan untuk memandang serius perkara ini.

“Kita mungkin rasa seolah-olah kita ini masih muda tetapi kita perlu melihat mereka yang muda 20 atau 30 tahun dibawah kita sekarang sudah tidak ada atau berkurang jumlahnya dengan sangat signifikan. Ini adalah ancaman.”


Jangan mencela makanan ketika berkunjung raya

Setelah hampir dua tahun kita beraya dalam pandemik, kini kita mampu bernafas lega apabila kerajaan mengumumkan hari raya boleh disambut dengan tetap mematuhi SOP semasa ziarah menziarah.

Pada bulan Syawal, adat kunjung mengunjung masih terus diamalkan oleh sebahagian umat Islam. Seluruh kaum Muslim berpeluang menikmati juadah pelbagai rasa, ada ketupat, lemang, rendang dan bermacam-macam lagi makanan yang dapat membuka selera.

Dalam kita menikmati makanan yang disediakan oleh tuan rumah, barangkali ada hidangan yang sangat sedap dan membuatkan nasi bertambah-tambah.

Namun begitu, barangkali ada makanan yang membuatkan lidah kita pahit ataupun tidak menarik dan menimbulkan tafsiran pada pandangan kita seperti tidak tahu memasak dan sebagainya.

Adab tetamu ke rumah yang dikunjungi bukan cuma perlu diterapkan pada hari kebiasaan kita sahaja, tetapi juga ketika kita sedang menyambut perayaan pada hari lebaran misalnya.

Saat kita merasai makanan tersebut tidak menepati cita rasa, terdapat petunjuk yang boleh kita lakukan tanpa perlu mengeji dan mengejek sebagaimana dalam satu hadis Nabi SAW.

Daripada Abu Hurairah RA dia berkata:

“Tidaklah Nabi SAW mencela suatu makanan sedikit pun. Seandainya baginda menyukainya, baginda memakannya. Jika tidak menyukainya, baginda meninggalkannya (tidak memakannya).” [HR Bukhari, No. 5409 dan Muslim, No. 2064]

Hadis ini memberikan jalan mengikut tindakan Rasulullah SAW ketika menjamah sesuatu makanan yang baginda sendiri tidak menyukainya. Berdasarkan hadis ini, perbuatan Nabi SAW menunjukkan contoh kepada kita bahawa ketika mendapati makanan tersebut kurang menyenangkan antara adab yang boleh diamalkan ialah:

Seorang Muslim tidak sepatutnya mengatakan sesuatu yang tidak elok lebih-lebih lagi kepada tuan rumah yang telah berhempas pulas menyiapkan makanan seharian suntuk.

Mungkin, mereka yang memasak merasakan bahawa masakan tersebut sudah cukup melazatkan. Ditambah pula, jikalau makanan tradisi yang beraneka rasa dan bentuknya, raikan kelainan yang mereka sediakan pada hari raya sebagai tanda budaya setiap bangsa juga tidak seharusnya ditinggalkan asalkan ia halal dan boleh dimakan.

Pernah suatu ketika baginda dihidangkan dab sejenis biawak reptilia yang hidup di padang pasir. Lantas baginda tidak meneruskan untuk menjamahnya. Alasan berikut, kerana dab ialah sejenis haiwan yang jarang dijumpai di kawasan baginda dan Rasulullah SAW sedikit pun tidak menghinanya.

Daripada Khalid bin al-Walid RA bahawa beliau pernah masuk bersama Rasulullah SAW ke rumah Maimunah. Di sana mereka dihidangkan dab yang dibakar. Rasulullah SAW berkehendak untuk mengambilnya. Sebahagian wanita berkata, “Beritahulah kepada Rasulullah tentang daging yang hendak baginda makan.”

Lalu mereka pun berkata, “Wahai Rasulullah, ini adalah daging dab.” Serta-merta Rasulullah mengangkat tangannya. Aku bertanya, Apakah daging ini haram hai Rasulullah? Baginda menjawab, “Tidak, hanya saja haiwan ini tidak ada di kampung kaumku sehingga aku pun tidak menyukainya. Khalid berkata, kemudian aku mengambil dan memakannya sedangkan Rasulullah sedang melihatnya.” [HR Bukhari, No. 5537 dan Muslim, No. 1946]

Jikalau kita hendak memberi teguran, berilah teguran yang boleh membantu memperbaiki masakan yang dimasak tanpa melukakan hati Tuan rumah yang mengundang.

Jadilah kita hamba yang bersyukur dan bersederhana dalam hal pemakanan yang termasuk dalam soal rezeki yang Allah Taala limpahkan sebagaimana Rasulullah SAW sendiri tetap memuji ketika hanya cuka yang mampu dihidangkan kepada baginda.

“Sebaik-baik lauk adalah cuka, sebaik-baik lauk adalah cuka.” [HR Muslim, No. 2052]

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Meluaskan ufuk pemberian zakat

“Sesungguhnya zakat-zakat itu hanyalah untuk (1) orang-orang fakir, (2) orang-orang miskin, (3) pengurus-pengurus zakat (amil), (4) para mualaf yang dipujuk hatinya, untuk mendekatkan dirinya, (5) untuk (memerdekakan) budak, (6) orang-orang yang berhutang, (7) untuk jalan Allah dan (8) orang-orang yang sedang dalam perjalanan, sebagai sesuatu ketetapan yang diwajibkan Allah, dan Allah Maha Mengetahui lagi Maha Bijaksana.”

Berdasarkan mafhum ini, para sarjana Islam berbeza pandangan dalam meletakkan makna kepada perkataan ‘mualaf’ yang disebutkan sebagai golongan yang keempat dalam firman Allah SWT. Terdapat perbezaan pandangan dalam usaha meletakkan makna ‘mualaf’ itu terbahagi kepada dua pandangan.

Pandangan pertama, dalam kitab al-Umm, Imam Syafii berpendapat tidak boleh memberi zakat kepada orang bukan Islam. Hal ini kerana beliau berpandangan makna ‘mualaf’ di situ merujuk kepada mereka yang telah memasuki Islam.

Adapun yang belum memeluk Islam, maka tidak boleh diberikan zakat kepadanya. Hal ini juga merujuk kepada satu hadis riwayat Bukhari, daripada Anas bin Malik, beliau berkata bahawa Nabi SAW bersabda yang bermaksud:

“Sesungguhnya aku memberi beberapa orang (zakat) yang masih baru meninggalkan kekufuran untuk aku perkuatkan hati mereka (dengan Islam).”

Malah dalam kitab tafsir al-Qurtubi, Imam al-Zuhri berkata bahawa mualaf adalah orang yang memeluk Islam daripada kalangan Yahudi dan Nasrani walaupun mereka itu kaya.

Menurut Imam Syafii lagi, jika ada yang berkata bahawa ketika peperangan Hunain, Nabi telah berikannya kepada sebahagian mualaf daripada kalangan musyrikin, maka beliau menjawab, itu adalah pemberian daripada harta rampasan atau harta daripada Nabi SAW sendiri, bukan daripada sumber harta zakat.

Pandangan kedua, Ibnu Qudamah dalam kitabnya al-Mughni pula berpandangan dibolehkan memberikan zakat kepada mereka yang bukan Islam atas tujuan untuk menjinakkan jantung hati mereka kepada Islam.

Beliau telah membahagikan makna mualaf itu kepada dua bahagian iaitu kuffar dan Muslimin. Bahagian kuffar pula dibahagikan kepada dua kelompok. Kelompok pertama adalah mereka yang diharapkan dia menganut agama Islam, maka diberikan zakat agar hasrat keislamannya bertambah dan jiwanya cenderung kepada Islam.

Ada pun kelompok kuffar yang kedua pula ialah mereka yang dibimbangi kejahatannya. Diharapkan dengan pemberian zakat kepadanya akan menghalang kejahatannya dan yang bersama mereka.

Inilah pendapat yang ditarjihkan (dinilai lebih kuat hujah) oleh Syeikh Dr Yusuf al-Qaradawi dalam kitabnya Fiqh al-Zakah, juga ditarjihkan oleh Dr Abdul Karim Zaidan dalam kitabnya al-Mufassal. Juga berpendirian sama adalah Dr Umar Sulaiman al Asyqar, ulama tafsir Jordan yang masyhur.

Juga dalam kitab al Jami’ Li Ahkam al-Quran, Imam al-Qurtubi menjelaskan bahawa maksud mualaf itu terdapat tiga jenis iaitu yang pertama, orang bukan Islam yang diberikan zakat untuk menguatkan hati mereka kepada Islam.

Ketika itu, mereka tidak beragama Islam, sama ada dengan paksaan atau dengan pedang. Tetapi mereka memeluk Islam dengan pemberian (zakat dan seumpamanya) dan ihsan.

Jenis yang kedua, kaum yang pada zahirnya telah memeluk agama Islam tetapi hati mereka belum kuat lagi, lalu diberikan zakat kepada mereka untuk menjadikan hati mereka lebih mantap dengan Islam.

Jenis yang ketiga, mereka adalah orang-orang besar daripada kalangan musyrik. Mereka mempunyai pengikut. Diberikan zakat kepada orang besar itu agar pengikut mereka datang kepada Islam.

Oleh itu, berdasarkan dua pandangan tersebut, dapatlah kita fahami bahawa di sana terdapat ruang yang dibolehkan untuk diagihkan zakat kepada mereka yang bukan Islam dengan tujuan mengharapkan kebaikan kepada Islam itu sendiri.

Walaupun dalam mazhab Imam Syafii dan selainnya menyebutkan bahawa perkataan mualaf dalam Surah at-Taubah itu bermaksud mereka yang sudah memeluk agama Islam, namun dalam firman-Nya yang lain menunjukkan bahawa Nabi SAW memberikan zakat kepada mereka yang bukan Islam. Hal ini seperti firman-Nya dalam surah al Taubah ayat 58-59 yang bermaksud:

Dan antara mereka ada yang mencelamu (wahai Muhammad) mengenai (pembahagian) sedekah-sedekah (zakat); oleh itu jika mereka diberikan sebahagian daripadanya (mengikut kehendak mereka) mereka suka, dan jika mereka tidak diberikan daripada zakat itu (menurut kehendaknya), (maka) dengan serta-merta mereka marah. Dan (alangkah baiknya) kalau mereka berpuas hati dengan apa yang diberikan oleh Allah dan Rasul-Nya kepada mereka dan berkata: “Cukuplah Allah bagi kami; Allah akan memberi kepada kami daripada limpah kurnia-Nya, demikian juga Rasul-Nya; sesungguhnya kami sentiasa berharap kepada Allah.”

Menurut Dr Umar Sulaiman al-Asyqar, ayat ini amat jelas bahawa golongan ini yang mendapat zakat, pemberian tersebut adalah untuk menjinakkan jantung hati mereka kepada Islam. Pastinya belum menganut Islam jantung hati yang orang mencela Rasulullah SAW mengenai zakat.

Maksud kata-kata Dr Umar Sulaiman ini ialah mereka yang mencela Nabi itu sudah pasti mereka yang belum Islam. Jika tidak, mana mungkin mereka mencela baginda Nabi kerana perbuatan mencela tersebut adalah perbuatan kufur.

Justeru, ayat ini bermaksud baginda Nabi SAW memberikan zakat kepada mereka yang bukan Islam untuk tujuan dijinakkan jantung hati mereka.

Oleh yang demikian, institusi zakat perlu melihat semula ruang keharusan ini untuk tujuan berdakwah kepada mereka yang bukan Islam. Sudah tentu keharusan memberikan zakat kepada mereka yang bukan Islam ini dapat membuka ruang dan peluang dakwah yang lebih luas dan memberi impak yang besar terhadap Islam.

Selain dapat memberikan gambaran positif terhadap Islam, ianya juga dapat mendekatkan mereka yang bukan Islam dengan agama Islam.

Maka institusi zakat perlu melihat dan menilai semula ruang ini untuk tujuan berdakwah kepada mereka yang bukan Islam. Semoga Allah merahmati dan mengampuni kita semua.

Muhammad Faidhi AzisPegawai Masjid dan Guru Takmir

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pemantapan keluarga: LPPKN alu-alukan kerjasama Wanita IKRAM

“Kami amat mengalu-alukan kerjasama dan sokongan daripada pihak NGO luar untuk bersama-sama membantu menjayakan program pemantapan wanita, keluarga dan penduduk di negara ini,” kata Dato’ Dr. Siti Norlasiah Ismail, Ketua Pengarah LPPKN dalam ucapannya ketika kunjungan hormat Wanita IKRAM ke Ibu Pejabat LPPKN semalam.

Delegasi kunjungan yang diketuai Dr Hafidzah Mustakim, Timbalan Ketua Wanita IKRAM telah disambut oleh Dato’ Dr. Siti Norlasiah sendiri bersama beberapa pegawainya dalam suasana penuh harmoni dan mahabbah.

Kunjungan tersebut bertujuan untuk memperkenalkan Wanita IKRAM dan mendapatkan sokongan daripada LPPKN dalam menjayakan program-program pemantapan keluarga serta pembangunan, pembelaan wanita dan kanak-kanak yang dianjurkan oleh Wanita IKRAM.

Sementara itu, Setiausaha Wanita IKRAM, Prof Madya Dr Sabariah Baharun turut berpeluang membentangkan kertas kerja program kerjasama berkenaan “Pemantapan Budaya Kerja Mesra Keluarga” kepada Ketua Pengarah dan para pegawai LPPKN.

Turut bersama menyertai kunjungan adalah Ahli-ahli Jawatankuasa Wanita IKRAM Pusat, Wanita IKRAM Selangor dan Wanita Wilayah Persekutuan serta wakil Pusat Sokongan Wanita dan Keluarga Islah (PAKSI IKRAM) dan Unit Pemantapan Keluarga Ahli (PEKA).

Mewakili Wanita IKRAM, Dr Hafidzah mengucapkan jutaan terima kasih kepada pihak LPPKN, terutamanya Dato’ Dr. Siti Norlasiah yang sudi menerima kunjungan dan menyambut baik kerjasama erat ini.

Beliau mengharapkan jalinan kerjasama ini dapat diteruskan lagi dengan program-program susulan yang relevan dan berkesan demi memacu perubahan yang lebih baik terutamanya dalam aspek pemantapan dan pembelaan wanita, keluarga dan masyarakat amnya, insya-Allah.


A&B Youth Awards: IKRAM iktiraf sumbangan anak muda

SERI KEMBANGAN – Buat julung kalinya IKRAM Muda akan menganjurkan majlis anugerah Above & Beyond Youth Awards 2021 untuk anak-anak muda IKRAM pada 16 Oktober ini.

“Program ini adalah untuk meraikan dan memberi pengiktirafan khusus kepada usaha-usaha, pencapaian dan idea dalam kalangan anak muda IKRAM,” kata Ketua IKRAM Muda, Mohd Hafiz Abd Hamid.

Tambahnya, inilah masanya untuk mewujudkan budaya mengiktiraf usaha-usaha anak muda IKRAM secara positif.

“Majlis ini juga adalah satu platform yang cukup baik untuk menyampaikan dan mengingatkan anak muda tentang nilai-nilai teras kita serta memperkenalkan inisiatif-inisiatif baru yang boleh dilaksanakan di seluruh negara,” jelasnya.

Selain itu, program ini bertujuan memberi peluang perkongsian idea dan inisiatif anak muda yang boleh di implementasi di kawasan lain.

Menurut Mohd Hafiz, program ini juga berusaha untuk mewujudkan budaya pengiktirafan secara positif dalam kalangan anak muda IKRAM.

“Diharapkan program ini dapat membantu meningkatkan motivasi anak muda IKRAM agar mereka terus bersemangat menjalankan kerja-kerja dakwah.”

Beliau yakin, majlis anugerah ini memberi peluang kepada anak muda IKRAM melihat ruang-ruang memberi semula khidmat kepada masyarakat menerusi platform agensi, institusi atau inisiatif sendiri melalui IKRAM Muda.

Kata beliau, sebanyak 29 anugerah bakal direbut melibatkan lima kategori iaitu Anugerah Sumbangan, Anugerah Inovasi, Anugerah Mahasiswa, Anugerah Pencapaian dan Anugerah Penghargaan.

“Kami telah menerima lebih daripada 300 pencalonan dan telah menyenarai pendek enam calon akhir terbaik untuk setiap anugerah.”

Ujarnya, terdapat enam anugerah untuk undian awam, yang hanya dibuka kepada anak muda IKRAM dan IKRAM Muda Antarabangsa (IMAN) yang berumur 18 hingga 40 tahun.

“Pengundian sedang berlangsung hingga Selasa, 28 September 2021.”

Untuk undian calon, pendaftaran kehadiran serta maklumat lanjut majlis anugerah Above & Beyond Youth Awards 2021, anak-anak muda IKRAM boleh melayari pautan https://aboveandbeyond.ikrammuda.org/.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sentuhan ibu kian luntur dan kehadiran bapa sudah tidak dirasai – Wanita IKRAM

Natijahnya gejala keruntuhan akhlak semakin berleluasa dan ini memberi kesan negatif kepada pembinaan generasi yang bakal memimpin dan memimpin dan membangun negara. Statistik berikut jelas menunjukkan bahawa institusi keluarga sudah tidak lagi berperanan dalam membangunkan nilai-nilai moral dan etika yang tinggi dalam pembentukan ahli masyarakat.

Wanita Pertubuhan IKRAM, sebagai satu pertubuhan yang prihatin terhadap pembinaan masyarakat meyakini bahawa jalan keluar daripada permasalahan adalah dengan kita memperkukuhkan institusi keluarga secara holistik berasaskan ajaran agama, budaya dan nilai murni. Dengan ini kami kami menyeru supaya perhatian serius diberikan oleh semua pihak bagi menggerakkan usaha secara bersepadu dalam mengukuhkan institusi keluarga. Wanita IKRAM menggesa supaya:

1. Pihak ibu bapa mempertingkatkan komitmen untuk memberi keutamaan kepada pembangunan keluarga bagi mengembalikan keharmonian rumahtangga dan mewuudkan suasana yang kondusif untuk mendidik, mengasuh dan membesarkan anak-anak generasi akan datang agar menjadi ahli masyarakat yang mempunyai pegangan agama yang kukuh, nilai moral dan etika yang tinggi serta akhlak yang mulia dan dapat menjalani kehidupan berdasarkan tuntutan syarak.

2. Suami sebagai peneraju utama sesebuah keluarga perlu berperanan sebagai pembimbing, memberi didikan agama kepada ahli keluarga agar mereka terselamat daripada api neraka. Suami kuga tidak boleh lari daripada tanggungjawab menyediakan nafkah terhadap isteri dan keluarga bersesuaian dengan kelebihan yang dianugerahi Allah kepada mereka seperti firman Allah SWT dalam surah An-Nisa’ ayat 34 yang bermaksud:

“Kaum lelaki itu adalah pemimpin (dan pengawal yang bertanggungjawab) terhadap kaum wanita, oleh kerana Allah telah melebihkan orang-orang lelaki (dengan beberapa keistimewaan) atas orang-orang perempuan, dan juga kerana orang-orang lelaki telah membelanjakan (memberi nafkah) sebahagian daripada harta nereka.”

3. Tanpa menafikan hak wanita memilih untuk berkerjaya di luar rumah, seorang isteri dan ibu itu perlu menyedari bahawa tanggungawab utama sebagai pengurus rumahtangga kepada keluarga dan mendidik anak-anak tidak boleh diabaikan demi mencapai kemajuan kerjaya. Isteri perlu mentaati suami selagi mana ianya tidak melanggar hukum Allah dan melaksanakan tanggungjawab sebagai isteri dan ibu bagi melahirkan keluarga bahagia dan mendidik anak-anak menjadi manusia berguna.

4. Persefahaman serta persepakatan bagi mewujudkan sistem sokongan yang baik di antara suami dan isteri amat perlu diusahakan bagi isteri yang memilih untuk berkerjaya agar tanggungjawab utama isteri dan ibu tidak terabai. Pemilihan kerjaya yang sesuai, menetapkan matlamat yang betul akan tujuan keluar bekerja dan memelihara maruah diri dan kemuliaan suami adalah eleman penting yang perlu dijaga.

5. Pembelaan kepada ibu-ibu tunggal yang kurang bernasib baik serta anak-anak mereka perlu diberi perhatian oleh pihak-pihak berwajib agar anak-anak mereka juga turut diberi peluang untuk membesar menjadi ahli masyarakat yang berguna pada masa hadapan. Usaha-usaha perlu dibuat bagi mengeluarkan mereka daripada kemelut kehidupan dan kemiskinan. Ahli masyarakat sekeliling juga perlu berperanan mengambil tahu hal dan kebajikan ibu-ibu tunggal dan anak-anak mereka yang berada dalam masyarakat setempat mereka.

6. Pihak majikan perlu peka terhadap tanggungjawab pekerja kepada keluarga mereka dengan mewujudkan sistem kerja anjal bagi membolehkan mereka memberi keutamaan kepada kebajikan keluarga dan bukan memberi penekanan kepada produktiviti organisasi semata-mata. pekrja yang mempunyai keluarga yang stabil dan terurus akan dapat menghasilkan produktiviti kerja yang jauh lebih tinggi berbanding dengan mereka yang mempunyai keluarga yang sentiasa bermasalah.

7. Setiap pembentukan polisi dan dasar Kerajaan antara lain seperti dasar pendidikan, pembangunan wanita, tenaga kerja dan penetapan gaji minimum, pengambilan pekerja asing, kesihatan dan keselamatan, rancangan pembangunan fizikal negara perlu meletakkan pengukuhan dan kesejahteraan institusi keluarga sebagai salah satu objektif utama yang perlu dicapai. Indikator yang bersesuaian perlu dibangunkan bagi mengukur pencapaian dan kesan pembangunan dasar-dasar ini kepada institusi kelauarga.

8. Unsur-unsur negatif yang boleh membawa kepada keruntuhan moral, kehancuran institusi keluarga perlu dikawal dengan tegas. Penyebaran dan paparan bahan-bahan pornografi, penganjuran program-program hiburan melampau yang boleh merosakkan akal pemikiran dan moral sama ada melalui media cetak atau pun elektronik perlu dibendung.


Kembara Memburu Hikmah: Suami isteri berbasikal ke Makkah

Ahmad bin Mohd Isa, 28 dan Noradilah binti Mohd Sapie, 29, bakal merentas 12 negara termasuk Thailand, Myanmar, India, Nepal, Pakistan, China, Kyrgyzstan, Uzbekistan, Turkmenistan, Bahrain dan Arab Saudi selama setahun dengan jarak 12,235 kilometer.

Membawa misi besar iaitu perpaduan, keamanan dan kemanusiaan, acara tersebut disempurnakan oleh Yang Dipertua Yayasan Dakwah Islam Malaysia (YADIM), Dr Yusri Mohamad. Turut hadir Mufti Wilayah Persekutuan, Datuk Dr Zulkifli Mohamad al-Bakri.

Menjadikan masjid sebagai tempat persinggahan mereka dalam misi tersebut, kembara anjuran Aulia Films dan KMH Artventure turut mendapat kerjasama YADIM dan Jabatan Kemajuan Islam Malaysia (JAKIM), Humanitarian Care Malaysia Berhad (MyCARE), WQPark, AVC, Yayasan Perak, IHSAN, PNMB dan DBKL.

Dalam kembara ini, MyCARE menaja sejumlah RM20,000 bagi pasangan ini mengumpulkan maklumat komuniti Islam yang memerlukan bantuan kemanusiaan di setiap negara yang dilawati dan MyCARE akan membuat lawatan susulan bagi menyalurkan sumbangan orang ramai di tempat-tempat tersebut.

Pasangan ini turut menanda lokasi masjid di sepanjang laluan mereka di samping mengulas mengenai keunikan seni bina di situ serta mendokumentasikan maklumat kembara tersebut dalam dalam bentuk video.

Perkembangan kembara mereka boleh diikuti melalui facebook https://www.fb.com/kembaramemburuhikmah/. Misi kembara yang bermula pada Jumaat lalu dijangka selesai pada Sabtu, 8 April 2017 di Masjidil Haram, Arab Saudi.

Misi ini secara keseluruhannya memerlukan dana berjumlah RM1 juta ringgit bagi menampung kos perjalanan dan pengurusan. Pihak-pihak yang ingin menyalurkan dana sumbangan atau bersama-sama dalam menjayakan misi ini, bolehlah menyumbang di akaun:

Bank: MAYBANKNama Akaun: KMH ARTVENTURENo. Akaun: 564799128076

Album majlis (MyCARE): http://bit.ly/1qFkZK4Foto majlis (YADIM): http://bit.ly/1T0OXl0

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Mampukah Pita Jadi Perdana Menteri Thailand?

Keputusan pilihan raya umum (PRU) Thailand pada 14 Mei lalu telah menggemparkan negaranya apabila menyaksikan keputusan majoriti rakyat yang telah memilih parti pembangkang prodemokrasi bagi memimpin masa depan Thailand.

Tertampak jelas bahawa rakyat mahukan perubahan dan mahu beralih daripada pemerintah junta.

Kemenangan ini dianggap sebagai satu harapan yang mampu melonjakkan Thailand ke arah laluan politik baharu setelah dipimpin oleh pihak tentera hampir satu dekad.

Pada tahun 2014, pihak tentera telah melakukan rampasan kuasa daripada Yingluck Shinawatra berikutan krisis politik.

Dalam PRU baru-baru ini, Move Forward Party (MFP) yang dipimpin Pita Limjaroenrat telah memenangi kerusi terbanyak iaitu sebanyak 152 kerusi.

Kempen pilihan raya parti ini telah membawa mesej yang kontroversi apabila berani bersuara lantang terhadap pemerintahan tentera dan menyeru perubahan terhadap undang-undang lese-majeste, iaitu undang-undang yang melindungi institusi diraja daripada penghinaan.

Namun, kemenangan ini belum tamat. Pilihan raya Thailand mengamalkan sistem undian dua kali.

Selepas undian rakyat, parlimen yang terdiri daripada 250 anggota senator yang dilantik sepenuhnya oleh tentera akan mengambil undi seterusnya menentukan pencalonan perdana menteri.

Berdasarkan rekod pilihan raya tahun 2019, kumpulan senator ini ada kecenderungan untuk berpihak kepada pihak tentera apabila kesemuanya kecuali seorang  iaitu speaker Dewan Negara memberi sokongan kepada Prayut Chan-o-cha sebagai perdana menteri yang ketika itu merupakan jeneral tentera.

Setakat 24 Mei lepas, Pita mengatakan sudah ada persetujuan membentuk gabungan bersama lapan parti lain iaitu Phei Thai (141), prachachat (9), Thai Sang Thai (6), Pue Thai Rumphlang (2), Thai Liberal Party, Fair Party dan Plung Sungkom Mai, masing-masing memenang satu kerusi.

Ini menjadikan jumlah kerusi daripada gabungan ini adalah 313 daripada 500 kerusi dalam Dewan Perwakilan Rakyat dengan menampilkan Pita Limjaroenrat sebagai calon perdana menteri. Namun jumlah ini belum dapat menentukan kemenangan mutlaknya.

Perikatan ini memerlukan sokongan sekurang-kurangnya 376 undi daripada 750 anggota Dewan Rakyat (termasuk 250 kerusi yang dilantik junta) sebelum dapat melantik perdana menteri dan membentuk kerajaan, sekali gus menggambarkan keputusan terakhir berada di tangan tentera dan bukannya rakyat.

Sejarah politik Thailand sejak 1932 telah menyaksikan tentera Thailand melancarkan 22 rampasan kuasa dengan catatan 13 kali kejayaan.

Dunia dan terutamanya negara serantau seperti Vietnam, Laos, Kemboja dan Myanmar kini sedang menumpukan  tindakan yang bakal diambil oleh pihak tentera terhadap kemenangan besar parti pembangkang.

Myanmar masih diperintah oleh pihak junta walaupun menerima tekanan antarabangsa untuk mengadakan pilihan raya yang telus dan menamatkan krisis di negara itu.

Manakala Vietnam dan Laos dipimpin oleh parti komunis yang memiliki kuasa mutlak serta disokong oleh pihak tentera masing-masing.

Sebilangan pengalisis membayangkan MFP bakal mengubah landskap politik Thailand kerana berani menggoyahkan sistem konservatif negara itu. Persoalannya, adakah MFP di bawah pimpinan Pita dibenarkan untuk melakukannya?

Ketika beliau ditanya pada hari Isnin lalu berkenaan kemungkinan akan ada muslihat dalam keputusan pilihan raya, Pita menjawab, “ Saya tidak bimbang tetapi saya tidak cuai.”

“Berdasarkan kesepakatan yang disuarakan melalui keputusan pilihan raya, ia akan menjadi suatu yang mahal untuk dibayar bagi seseorang yang berfikir untuk memansuhkan keputusan pilihan raya. Rakyat Thailand tidak akan membenarkan perkara itu berlaku.”

Para penyokong terutamanya dalam kalangan orang muda melihat Pita, 42, sebagai calon berwibawa yang mewakili suara perubahan rakyat ke arah masa depan Thailand yang baru dan lebih segar.

MFP telah mencapai kemenangan yang mengejutkan ramai pihak setelah begitu lama negara itu diperintah oleh tentera.

Pita telah memulakan kerjaya politiknya apabila dipilih menanggotai parlimen pada 2019 sebagai ahli Future Forward Party.

Parti ini diasaskan oleh Thanathorn Juangroongruangkit, seorang jutawan dan pengkritik tegar tentang. Pilihan raya 2019 telah digegarkan oleh Future Forward Party apabila mereka beroleh kerusi yang memberangsangkan melalui laungan ‘Menuntut Perubahan’.

Future Forward telah dipaksa untuk dibubarkan pada tahun 2020 berikutan pertuduhan yang menjadi pertikaian sehingga Thanathorn dihilangkan kelayakan sebagai Ahli Parlimen. Parti Move Forward ditubuhkan sebagai ganti dan Pita dinaikkan sebagai ketua baharu.

Berikutan pembubaran ini, ribuan rakyat turun ke jalanan menuntut pindaan terhadap perlembagaan melakukan pilihan raya baru dan menghentikan tindakan terhadap aktivis hak asasi manusia serta pengkritik negara.

Atas semangat inginkan perubahan yang meluap-luap dan pelbagai isu rakyat mendorong Move Forward bertanding dalam pilihan raya kali ini dengan penampilan  beberapa calon daripada pemimpin protes dalam himpunan rakyat 2020.

Pita pernah digelar ‘bintang bersinar’ atas ucapannya yang kritis sebagai ahli parlimen pembangkang.

Beliau mahu menulis semula perlembagaan dan berjanji untuk membawa Thailand keluar daripada apa yang disebutnya sebagai “dekad yang hilang’ di bawah pemerintahan rejim tentera.

Pita dilahirkan dalam keluarga berpendapatan mewah dan aktif dalam politik. Bapanya pernah menjadi penasihat di kementerian pertanian dan bapa saudaranya adalah pembantu bekas Perdana Menteri, Thaksin Shinawatra yang digulingkan.

Beliau dihantar untuk bersekolah di New Zealand dan di situ minatnya dalam politik berputik.

“Saya dihantar ke New Zealand dan terdapat tiga saluran (TV) ketika itu. Sama ada anda menonton drama bersiri Australia atau anda menonton perbahasan di parlimen,” katanya kepada program YouTube Thai Aim Hour awal tahun ini pada Februari lalu.

Pita adalah lulusan sarjana muda dalam kewangan di Thammasat University, Bangkok. Beliau juga telah beroleh sarjana dalam dasar awam di Harvard University dan mempunyai MBA dari Institut Teknologi Massachusetts.

‘Kingmaker’ dalam situasi di Thailand kini berada di tangan 250 senator yang dikatakan protentera. Pita hanya perlu memujuk 63 orang daripada mereka untuk menyokongnya sebagai Perdana Menteri.

Mampukah beliau menjadi PM? Jawapannya pada senator-senator ini.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


MRT Corp dan kontraktor digesa tingkatkan keselamatan di kawasan pembinaan

Pertubuhan IKRAM Malaysia (IKRAM) memandang serius beberapa  insiden kemalangan di tapak projek pembinaan Transit Aliran Massa atau  Mass Rapid Transit (MRT) dan menggesa langkah-langkah keselamatan  ditingkatkan segera.

Semalam 19 Ogos 2014, tiga orang pekerja binaan lelaki  warga Bangladesh maut selepas dilaporkan dihempap landasan konkrit  seberat 650 tan di tapak projek MRT berkenaan pada 8.30 malam semasa  pemasangan tembok penghadang (parapet).

Dua insiden kemalangan telah dilaporkan pada tahun ini juga  iaitu 24 Jun 2014 dan 26 Jun 2014, masing-masing di tapak pembinaan MRT  berhampiran Pusat Bandar Damansara dan di LRT Jalan Lapangan Terbang  Subang.

Berikutan daripada insiden-insiden tersebut, para pengguna  jalanraya khususnya di kawasan tapak pembinaan MRT bertambah bimbang dan  risau akan keselamatan mereka. Demikian juga halnya dengan penduduk  tempatan yang tinggal berhampiran kawasan pembinaan tersebut. Dipercayai  perasaan yang sama dialami lebih-lebih lagi oleh pekerja binaan projek  berkenaan.

IKRAM menghormati sikap tanggungjawab yang dipamerkan oleh  Ketua Pegawai Eksekutif MRT Corp, Datuk Wira Azhar Abdul Hamid apabila  beliau meletakkan jawatan sebagai tanda memikul tanggungjawab penuh atas insiden maut semalam.

Namun, IKRAM berpendapat langkah-langkah berikut perlu  dilaksanakan untuk meyakinkan dan memberi jaminan kepada keselamatan  rakyat dan pekerja:

1.    Hentikan sementara kerja-kerja di tapak pembinaan Kota Damansara sehingga pemeriksaan keselamatan terperinci dilakukan dan  disahkan selamat.

2.    Laksanakan pemeriksaan keselamatan di semua tapak pembinaan MRT di Lembah Klang dan ambil langkah pencegahan segera.

3.    Siasat secara terperinci punca insiden di Kota  Damansara dan kemukakan laporan penemuan serta saranan dengan telus dan  bertanggungjawab kepada rakyat. Laporan insiden-insiden terdahulu juga  perlu didedahkan kepada rakyat.

4.    Pihak MRT Corp, syarikat kontraktor utama dan syarikat-syarikat subkontraktor perlu bekerjasama dengan Suruhanjaya  Pengangkutan Awam Darat (SPAD), Jabatan Keselamatan dan Kesihatan  Pekerjaan, Pihak Berkuasa Tempatan (PBT) dan agensi lain yang berkenaan,  untuk mengesahkan bahawa semua keperluan keselamatan telah dipenuhi  sebelum pekerjaan dimulakan. Hal ini termasuklah bahan-bahan pembinaan yang  digunakan, alat-alat keselamatan pekerja, laluan pekerja, tempoh waktu  pekerja, laluan kenderaan dan amaran lalu lintas.

5.    Semua pihak yang berkenaan perlu melakukan  pemeriksaan keselamatan secara berkala termasuk mengadakan pemeriksaan  mengejut supaya keselamatan terjamin dan dipatuhi pada setiap masa  khususnya semasa pembinaan.

IKRAM berpandangan isu keselamatan semua pihak terutamanya  rakyat dan pekerja mestilah menjadi keutamaan dan tidak diambil mudah  semata-mata untuk mengejar pembangunan segera MRT, bangunan pencakar  langit atau pembangunan serta pelebaran jalan raya.


The Prisoners Exhibition: An Experience of a Lifetime

The Prisoners Exhibition was held as part of the International Conference on Palestine Kuala Lumpur 2023 (ICPKL 2023), providing the participants with the life experience of a Palestinian prisoner.

The exhibition, which lasted from the 10th till the 12th of February at the Royale Chulan Seremban, aimed to highlight the inhuman conditions faced by Palestinian inmates in the occupying Israeli forces’ prisons.

The exhibition featured replicas of the Israeli apartheid wall, the ‘dark room’ administrative prison cell and solitary confinement. The cells, drawings on the walls, and graphic paintings were remarkably detailed.

The Israeli apartheid wall section displayed facts and statistics about the Palestinian prisoners and the unjust conditions they withstand.

The replica of the dark room provided the participants of the conference with a realistic experience of imprisonment under the Israeli occupation.

The actual 3 metre by 3.6 metre cell, devoid of sunlight or the slightest breeze of air, contains the dreams, hopes, longings, tears, and smiles of Palestinian inmates, truly reflecting the ruthlessness of the Israeli forces.

The last part of the exhibition was the solitary confinement segment, showcasing one of the cruellest instruments of torture used by Israeli forces against Palestinian captives.

Due to excessive isolation, many Palestinian detainees happen to suffer from mental illnesses, social isolation, anxiety, and depression. Some even forget the faces of their loved ones.

The Israel Prison Service holds thousands of inmates in isolation, including minors, for months and even years. Mohammed Gobran Khalil is the oldest Palestinian prisoner to have undergone isolation, having spent 15 years in solitary confinement.

The exhibitors sought to show the true face of the Israeli occupation and the human rights violations against Palestinian detainees.

The exhibition’s visitors were highly moved and touched, with many caught up in tears while standing in solitary confinement for mere seconds, unable to comprehend the fact that Palestinians spend years of their lives in such cells.

One of the cell walls was designated for visitors to inscribe words of solidarity with the Palestinian prisoners. Many powerful words, slogans, and wishes were written down in various languages, all of them expressions of love.

The Prisoners Exhibition was held by Friends of Palestine (FoP) in collaboration with PALM Strategic Initiatives Centre, Malaysian Women’s Coalition for Al-Quds and Palestine (MWCQP), and Cinta Gaza Malaysia, and it was showcased throughout all three days of ICPKL 2023.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perutusan Aqsa Syarif Sempena Memperingati Peristiwa An-Naksah Ke-45

Aqsa Syarif mengajak rakyat Malaysia dan umat Islam khususnya untuk memperingati satu lagi insiden dalam siri tragedi bertimpa yang dilalui oleh rakyat Palestin. Sembilan belas tahun selepas peristiwa Nakbah, rakyat Palestin melalui satu lagi peristiwa pahit yang dikenali sebagai an-Naksah atau ‘hari kekalahan’. Peristiwa an-Naksah merujuk kepada Perang enam hari yang berlangsung dari 5 hingga 10 Jun 1967 di antara Negara-negara Arab dan Israel. Dalam tempoh sesingkat enam hari 3 negara Arab iaitu Mesir, Syria dan Jordan kehilangan wilayah dan mengalami kemusnahan yang besar dari sudut ketenteraan. Bahkan dalam tempoh tersebutlah Masjid al-Aqsa ditawan oleh tentera Israel dan terus terjajah sehingga hari ini.

Pada 8 Jun Mesir kehilangan seluruh Semenanjung Sinai yang merupakan satu kekalahan yang besar dan memberi kelebihan strategik kepada Israel untuk terus menguasai Selat Tiran yang mengawal laluan ke Laut Merah. Jalur Gaza yang dikuasai oleh Mesir sejak tahun 1948 juga jatuh ke tangan musuh.Tentera Israel juga memasuki Kota lama Baitul Maqdis dan menduduki Masjid al-Aqsa pada 7 Jun, seterusnya mara ke Sungai Jordan dan menguasai seluruh Tebing Barat yang ditadbir oleh Jordan.

Apabila Mesir dan Jordan bersetuju dengan gencatan senjata yang diputuskan oleh PBB pada 8 Jun, seluruh Baitul Maqdis timur dan Tebing Barat sudah diduduki oleh tentera Israel. Syria juga memilih untuk patuh dengan gencatan senjata pada 9 Jun, namun Israel terus menceroboh wilayah Syria dan menduduki Tanah Tinggi Golan sehingga kini. Menjelang 10 Jun, Israel menguasai wilayah yang keluasannya ialah dua kali ganda dari Negara haram Israel yang didirikan ke atas wilayah Palestin pada tahun 1948. Wilayah tersebut meliputi Baitul Maqdis Timur, Tebing Barat, Jalur Gaza, Semenanjung Sinai dan Tanah Tinggi Golan.

Bagi umat Islam, 7 Jun adalah tarikh yang amat memilukan kerana pada tarikh tersebutlah Masjid al-Aqsa kembali terjajah. Tentera Israel memasuki Masjid al-Aqsa yang mulia dan mencemarinya dengan pelbagai perbuatan biadab. Mereka bersorak menghina umat Islam dengan melaungkan Khaibar! Khaibar! Mereka menganggap pada hari tersebut penghinaan yang ditimpakan ke atas mereka oleh umat Islam di Madinah pada zaman Rasulullah SAW ditebus dengan jatuhnya Masjid al-Aqsa di tangan Yahudi. Mereka menghina Rasulullah SAW dengan melaungkan “Agama Muhammad sudah mati dan hanya meninggalkan wanita-wanita”; merujuk kepada Negara-negara Arab yang mengalami kekalahan teruk dalam Perang 6 hari tersebut.

Mereka turut memusnahkan laluan (pintu) Maghriba dan merobohkan semua rumah-rumah rakyat Palestin yang mengadap Tembok Buraq (Western Wall) dan menukarnya menjadi satu perkarangan lapang bagi upacara keagamaan Yahudi. Tembok Buraq mereka kuasai dan menamakannya sebagai ‘Kottel’ atau ‘Wailing wall’, satu tindakan yang jelas merampas hak umat Islam yang diperakui oleh Liga Bangsa-Bangsa sebagai warisan Islam. Israel seterusnya mengisytiharkan penggabungan Baitul Maqdis Barat (bahagian Baitul Maqdis yang ditawan pada tahun 1948) dan Baitul Maqdis Timur (yang mereka tawan dalam Perang 6 hari) dan menamakan Baitul Maqdis (Jerusalem) sebagai ibu Negara abadi Israel yang tidak boleh dirunding buat selama-lamanya pada 26 Jun 1967.

PBB bertindak meluluskan Resolusi 242 pada bulan 2 November 1967 yang memutuskan Israel perlu berundur semula ke sempadan sebelum 1967 dan mengembalikan ‘sebahagian dari wilayah yang ditawannya’. Namun Israel telah menggunakan wilayah yang didudukinya sebagai bahan tawar-menawar (bargaining chip) untuk menciptakan perdamaian palsu melalui apa yang disebut sebagai pertukaran wilayah (land swap). Hakikatnya Israel tidak pernah berniat untuk melepaskan mana-mana wilayah di Tebing Barat dan Baitul Maqdis Timur yang ditawannya.

Ini adalah berdasarkan tindakan Israel yang terus menerus membina penempatan-penempatan haram di seluruh Tebing Barat bahkan di sekeliling Kota lama yang menempatkan Masjid al-Aqsa. Apabila Perjanjian Damai Oslo ditandatangani pada tahun 1993, Israel meningkatkan lagi aktiviti pembinaan penempatan haram tersebut. Keadaan ini berterusan setelah persetujuan dicapai dalam Annapolis Conference pada tahun 2007 sehingga kini. Israel terus berdolak dalih dan berselindung di sebalik pelbagai istilah perdamaian bermula dari Madrid (1991) sehinggalah Deklarasi Prinsip-prinsip Clinton (DOP – Declaration of Principles – 2001) dan Pelan Damai atau ‘Road Map’ (2003).

Mereka turut membina tembok pemisah (Separation or ‘Aparthied’ wall) sepanjang 800 km dari utara ke selatan jauh ke dalam Tebing Barat untuk mengepung rakyat Palestin, membataskan pergerakan mereka dan menafikan pelbagai kemudahan asas termasuklah sumber air bersih untuk minuman dan mengairi ladang, perkhidmatan dan hak rawatan di hospital bahkan untuk mendapatkan pendidikan untuk anak-anak Palestin. Apabila HAMAS memenangi pilihanraya legislatif yang pertama dan membentuk kerajaan pilihan rakyat yang sah, Israel mengenakan sekatan dan akhirnya kepungan menyeluruh ke atas Gaza bermula pada tahun 2007 sehingga kini.

Hari ini kita menyaksikan pelbagai perkembangan positif dengan perubahan lanskap politik di Timur Tengah khususnya di Mesir. Perkembangan ini merupakan gugatan kepada Israel yang semakin merasa terdesak dengan kehilangan sekutu kuatnya Mesir apabila tumbangnya rejim Hosni Mubarak yang merupakan boneka Amerika dan orang suruhan rejim Zionis. Bahkan pada hari ini Israel terpaksa mencari rakan-rakan baru setelah sekutu-sekutu tradisinya tumbang ditangan rakyat satu persatu. Turki sudah berubah arah 180 darjah dan sistem sekular berteraskan ideologi fanatisisma Kamal Ataturk semakin tergugat, Israel hanya menunggu masa untuk dipencilkan oleh Turki.

Pergolakan di Syria juga akan berakhir dengan pertukaran rejim yang pastinya menjadi ancaman yang ‘real’ kepada Israel. Kedudukannya di Tanah Tinggi Golan yang tidak pernah tergugat di zaman dinasti Basyar akan goyah. Kemenangan calon Presiden FJP iaitu Muhammad Mursi dari Ikhwan Muslimin akan menjadi mimpi ngeri kepada Israel. Kemenangan ini juga akan menukar lanskap keseimbangan kuasa di Semenanjung Sinai yang dikuasai israel secara proksi yang menjerut dan menutup pintu masuk ke Gaza selama ini. Dalam perkataan lainnya, keputusan pilihanraya presiden Mesir akan memberi harapan baru kepada Gaza yang dikepung dan dikenakan sekatan oleh Israel sejak tahun 2007.

Aqsa Syarif menegaskan bahawa jalan untuk menuju perdamaian di Timur Tengah dan di Palestin hanyalah satu iaitu Israel wajib berundur ke sempadan 1967 dan melepaskan semua wilayah yang didudukinya dalam perang 6 hari, berdirinya sebuah negara Palestin berdasarkan sempadan 1967 tersebut dengan Baitul Maqdis sebagai ibu Negara Palestin yang tidak bolih dipertikaikan oleh mana-mana pihak dan hak rakyat Palestin untuk pulang ke nagara mereka wajib dihormati sepenuhnya tanpa syarat. Aqsa Syarif mengulangi pendirian negara dan rakyat Malaysia yang berdiri teguh bersama rakyat Palestin untuk tidak mengiktiraf negara Israel. Aqsa Syarif akan terus berjuang bagi mengembalikan hak rakyat Palestin, berdirinya sebuah negara Palestin yang merdeka dan pembebasan Masjid al-Aqsa sepenuhnya dari cengkaman Zionis Israel.

Prof Madya Dr Hafidzi Mohd NoorPengerusi Aqsa Syarif


Hamas sedia hadapi pilihan raya, bentuk kerajaan perpaduan

Ketua Biro Politik Gerakan Penentangan Islam (Hamas), Dr Khalil al-Hayya mengatakan bahawa gerakannya bersedia untuk membentuk satu senarai nasional yang bersatu dari spektrum rakyat Palestin seluas-luasnya, yang menjadi pilihan utama.

Dalam wawancara dengan akhbar Al-Quds baru-baru ini, beliau mengesahkan bahawa gerakannya bergerak dengan teguh dan yakin untuk bertanding dalam pilihan raya yang akan melalui tiga peringkat, dan bersedia menerima keputusan pemilihan secara bebas dan adil.

Al-Hayya juga turut menekankan bahawa kepentingan nasional memerlukan pembentukan kerajaan perpaduan setelah pilihan raya yang melibatkan semua, dan akan dilaksanakan di Tebing Barat, termasuk Jerusalem dan juga Gaza, manakala Palestine Liberation Organization (PLO) menguruskan hal ehwal politik dan pilihan raya.

Dalam pada itu, dialog Kaherah yang dijangka akan berlangsung pada hujung Mac ini akan membincangkan perjanjian mengenai undang-undang pemilihan Majlis Nasional, jumlah keahliannya, petugas pilihan raya, pemerhati pilihan raya, dan di mana akan diadakan serta yang lain-lainnya jika perlu.

Tambahnya, Hamas terbuka untuk semua pilihan dan bersedia untuk itu serta bersedia untuk spektrum rakyat Palestin seluas-luasnya bagi membentuk senarai nasional yang dinyatakan.

Apa yang menariknya, ini adalah pilihan-pilihan rakyat Palestin. Patriotisme setelah perpecahan adalah percubaan yang dilakukan oleh beberapa orang dan entiti, dan tentunya dilihat sebagai yang terbaik.

“Kami bersedia untuk semua pilihan, dan kami telah menyediakan senario untuk semua itu serta calon gerakan untuk semua pilihan. Kami yakin keputusan pilihan raya dan untuk rakyat, kita memilih pilihan nasional yang berani menyokong perjuangan Palestin.”

Selain itu, Ketua Biro Politik Hamas itu menegaskan bahawa rakyat Palestin akan memasuki pilihan raya dan berharap ia dapat dicapai sehingga ke peringkat akhir, kerana ini adalah hak nasional dan kata sepakat yang telah dijamin bagi keperluan rakyat Palestin keluar daripada situasi semasa, menyelesaikan perjalanan menghadapi cabaran yang dihadapi selama ini.

“Kami mengesahkan isu pilihan raya, Perjanjian Dokumen Perjanjian Nasional 2006, Perjanjian Perjanjian Nasional 2011 di Kaherah, hingga pertemuan Setiausaha Agung pada bulan September 2020 lalu juga mengesahkan mengenai pilihan raya ini. Jadi, inilah jalan memilih melalui pilihan raya, dan ia adalah salah satu cara untuk mendepani segala yang berlaku ini.”

Beliau berpandangan dengan mengadakan pilihan raya, ia adalah salah satu cara untuk memperkuatkan barisan dalamannya, memulihkan institusi nasional dan membangunkan kembali sistem politik Palestin melalui demokrasi bagi menghadapi cabaran yang kompleks sekian lama.

Mengenai kebimbangan dengan perjalanan pilihan raya, al-Hayya menekankan bahawa pilihan raya kali ini tidak akan mengulangi pilihan raya yang sebelum ini seperti salah tempat kerana ketika waktu itu, terdapat kekurangan badan legislatif yang terpilih untuk mengawasi keadaan tersebut.

“Kita akan mewujudkan sebuah kerajaan perpaduan tetapi mewakili keseluruhan penilaian nasional yang dipersetujui. Ini adalah strateginya dan ia akan menjadi platform untuk menyatukan perdamaian dan mengakhiri perpecahan.”

Dalam pada itu, pertemuan Fatah dan Hamas berlanjutan untuk mengatasi segala rintangan, yang mana setiap hari pertemuan diadakan untuk menyelesaikan segala masalah dan melaksanakan apa yang telah disepakati.

“Kami berada di tahap kata sepakat nasional kerana kami ingin keluar daripada keadaan perpecahan, yang memerlukan fleksibiliti, patriotisme dan tanggungjawab yang tinggi,” ujar al-Hayya.

Al-Hayya menegaskan bahawa pemilihan di Jerusalem adalah kedudukan strategik dan itu adalah posisi Hamas serta tanda aras yang tidak dapat dipisahkan.

Dalam pada itu, beliau menyeru rakyat untuk mematuhi keputusan pilihan raya sebagaimana Hamas komited untuk proses demokrasi dan yakin terhadap hasilnya. Maka, setiap keputusan perlu disepakati oleh semua.

Mengenai penangkapan aktivis gerakan itu, al-Hayya berkata bahawa mereka yang ingin membawa bendera perjuangan seharusnya sentiasa bersiap sedia dan menanggung pengorbanan.

Kami bersedia. Kami adalah orang biasa yang ingin menggunakan hak kami dalam pilihan raya, dan kami bersedia menentang pilihan raya Israel yang akan datang sekiranya penjajah itu berkeras untuk campur tangan dalam pilihan raya kami.”

Kata sepakat di semua peringkat adalah menjadi semangat dan tanggungjawab. Hamas bersedia untuk menjalinkan kerjasama sama ada dengan legislatif, presiden mahupun Majlis Nasional, ketika pemilihan.

Selain itu, Hamas bersedia untuk bersepakat dengan tokoh nasional daripada mana-mana pihak yang membawa isu Palestin dan bersama-sama menghadapi cabaran yang ada, yang penting ialah semua pihak bersetuju dengan calon yang diketengahkan.

“Kita sudah bersedia untuk itu. Jika kita tidak berjaya dengan semua pengundian, kita akan mematuhi had yang sewajarnya diterima dan apa yang diharuskan oleh kita semua adalah mengemukakan tokoh politik untuk bertanding dalam pilihan raya presiden.”

Menyentuh mengenai kemungkinan bahawa antara pilihan tersebut adalah Presiden Abu Mazen (Mahmoud Abbas), al-Hayya berkata, jika kita setuju dengan keputusan ini, maka ia wajar diteruskan.

Hamas ingin membina semula organisasinya, antaranya membangunkan ‘rumah’ Palestin untuk mewakili semua rakyat di dalam juga di luar negara, dan tidak ada yang terkecuali untuk mengatakan di hadapan dunia:

“Kami mempunyai satu ‘rumah’ yang mewakili kita semua, dan di bawah kubah rumah ini kami tidak setuju, setuju dan uruskan urusan dalaman kami.”

Dalam pada itu, pemerolehan, eksklusif dan pengecualian adalah dasar yang utama. Maka terdapat keputusan presiden yang dikeluarkan dalam tiga tahap, iaitu berjanji kepada rakyatnya untuk mengadakan tiga pilihan raya.

“Ini adalah demi kepentingan rakyat Palestin, dan tidak sukar untuk menyetujui pemilihan Majlis Nasional serta pembentukannya dalam rancangan yang kita buat di Kaherah bulan lalu.”

Dalam agenda dialog Kaherah yang akan datang pada akhir Mac ini, al-Hayya menegaskan bahawa isu Palestin ini akan sampai ke penghujungnya dan dalam menyelesaikan isu pilihan raya Majlis Nasional, ia memerlukan beberapa perancangan yang teliti termasuk persetujuan atas dasar politik mengenai apa yang dibincangkan untuk mencapainya sebagaimana yang telah dipersetujui pada bulan lalu.

“Maka perjanjian mengenai pemilihan presiden, tidak ada yang disepakati, dan prinsipnya adalah untuk melengkapkan undang-undang Majlis Nasional dan menyelesaikan semua yang diperlukan, dan setelah itu kami menetapkan mekanisme untuk pemilihan presiden dan kami setuju untuk membentuk sebuah jawatankuasa tertinggi untuk mengawasi pemilihan presiden agar berjalan dengan adil dan untuk membentuk sebuah jawatankuasa nasional.”

Selain  itu menurutnya, isu-isu ini penting yang mesti dipersetujui dan menentukan mekanisme pilihan raya antaranya belum ada kesepakatan mengenai jumlah ahli Dewan Negara, apakah perwakilan dalaman dan bahagian luar boleh sertainya dan bagaimana untuk melengkapkan ahli Dewan Negara yang bukan ahli.

“Jika kita bersetuju dengan isu-isu ini, kita akan dekat dengan pilihan raya untuk pemilihan presiden dan pembukaan pintu tertutup selama beberapa dekad ini.”

Dalam ucapan yang ditujukan kepada rakyat Palestin itu, al-Hayya mengatakan:

“Kami berada pada tahap yang penting. Kami menghadapi cabaran berat dan berbahaya terhadap perjuangan dan kehadiran kami di tanah suci Umat Islam ini.”

“Kami diminta untuk lebih bersatu, teguh atas dasar menghadapi cabaran dan pendudukan serta mengakhirinya, dan mewujudkan negara Palestin di tanah ini, kepulangan pelarian dan perlindungan Baitulmaqdis (Jerusalem), ibu kota abadi kami.”

Beliau turut menyeru rakyat Palestin untuk bersatu padu bagi merealisasikan segala yang diperjuangkan, mengakhiri perpecahan, mewujudkan perpaduan dan bekerjasama sehingga dapat menyelesaikan pilihan raya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kenyataan media: Bantahan Terhadap Penyebaran Video Lucah Menjelang PRU 13

Lokasi : Hotel Nouvelle, Seri Kembangan, Selangor

Menjelang  PRU Malaysia ke-13 yang bakal berlangsung 5 Mei ini, bahang kehangatan  suasana berkempen semakin terasa. Semua parti politik terbabit merangka  strategi untuk meraih sokongan dan mengalahkan lawan dalam perebutan  kerusi DUN dan Parlimen.

Antara  perkembangan terkini adalah meningkatnya aktiviti penyebaran video lucah  yang dikatakan membabitkan beberapa individu pimpinan parti politik.   Motif kepada perilaku terkutuk, tidak bermaruah dan pengecut tersebut  jelas sekali bertujuan mahu mengaib, memalukan dan mengikis kredibiliti  personaliti yang dikaitkan.

Kami,  mewakili beberapa pertubuhan wanita dan individu persendirian yang  tersenarai di bawah, sebulat suara MEMBANTAH KERAS aktiviti tidak  bermoral ini dan mendesak agar perbuatan ini dihentikan serta merta oleh  pihak berkenaan. Trend menyebarkan bahan tontonan berunsur lucah  dan pornografi sebagai muslihat menjatuhkan lawan politik melambangkan  kedangkalan tahap berfikir dan kerendahan moral kelompok yang terbabit.  Tindakan tersebut nyata bertentangan dengan nilai-nilai budaya bangsa  dan ajaran Islam yang menekankan gaya hidup berakhlak mulia dan  bersangka baik, yang merupakan ciri-ciri murni terpenting yang mesti ada  dalam diri dan keperibadian seorang pemimpin yang layak dipilih.

Allah SWT  yang Maha Suci menetapkan perbuatan zina sebagai salah satu dosa besar  yang mesti dijauhi oleh manusia. Dalam masa yang sama, Allah SWT yang  Maha Adil juga tidak sekali-kali membenarkan pertuduhan zina dibuat  sewenang-wenangnya tanpa pembuktian yang teliti, yang dibebankan di atas  bahu pihak yang membuat tuduhan iaitu dengan kehadiran  sekurang-kurangnya empat orang saksi. Beban bukti yang dibawa ke hadapan  sidang penghakiman mestilah dari kesaksian yang paling berintegriti,  bukannya rakaman kamera tersembunyi yang diketahui umum terlalu mudah  boleh diubahsuai menurut kemahiran pakar menggunakan teknologi terkini.  Rakaman video belum cukup kuat untuk membuktikan sesuatu pertuduhan  zina, malah ada di kalangan ulamak yang menolaknya sebagai bahan bukti.

Kami juga  ingin mengingatkan masyarakat awam agar tidak terjebak dengan usaha  mengarusperdanakan fitnah serta ghairah berkongsi klip-klip video  tersebut kerana bimbang tindakan itu akan membuka ruang untuk masyarakat  terjebak dalam jenayah qazaf (pertuduhan palsu). Sebagaimana yang telah  ditegaskan oleh syarak, pelaku jenayah qazaf ini akan ditolak  kesaksiannya selama-lamanya sehinggalah individu tersebut bertaubat.

Kami menyeru dan menuntut agar semua pengundi Malaysia khususnya kaum wanita:

` Hai  orang-orang yang beriman, jika datang kepadamu orang fasik membawa suatu  berita, maka periksalah dengan teliti (tabayyun) agar kamu tidak  menimpakan suatu musibah kepada suatu kaum tanpa mengetahui keadaannya  yang menyebabkan kamu menyesal atas perbuatanmu itu.’

Sekali  lagi kami membuat penegasan : bahwasanya kami tidak merelakan pencemaran  budaya seperti ini berterusan sehingga anak cucu kami, generasi muda  Malaysia terpaksa membesar dengan hidangan tontonan bahan lucah  sepanjang masa.

Kami juga mengambil peluang ini untuk memperingatkan semua pengundi Malaysia khususnya kaum wanita supaya :

Bagi semua  pemimpin yang bakal terpilih menerajui tampuk pemerintahan negeri dan  negara, kami menuntut agar penambahbaikan taraf hidup dan pengiktirafan  sumbangan wanita Malaysia kepada kemakmuran Negara terus diambil  perhatian dan diperkasakan, sebagaimana yang termaktub dalam setiap  manifesto parti politik yang bertanding.

Prof Madya Dr HARLINA HALIZAH SIRAJ

Naib Ketua Wanita IKRAM & Pengerusi JK Pembangunan Sosial IKRAM

SENARAI PERTUBUHAN DAN INDIVIDU PERSEORANGAN YANG MENYOKONG BANTAHAN

1. Wanita Pertubuhan Ikram Malaysia (IKRAM)2. Helwa Angkatan Belia Islam Malaysia (ABIM)3. Biro HALUANITA, Pertubuhan Himpunan Lepasan Institusi Pendidikan Malaysia (HALUAN)4. Integrated Muslimah Associations and Networks Alliance (IMAANA) 5. Pertubuhan Nisa’ Malaysia (NISA’)6. Pertubuhan Mawaddah Malaysia (MAWADDAH)7. Association of Women’s Initiative for Research, Development & Advancement (WIRDA)8. Muslimah Interest Zone and Networking (MIZAN)9. Wadah Kecerdasan Umat Malaysia (WADAH)10. Pertubuhan Pemuda Gema Malaysia (GEMA)11. Persatuan Kebangsaan Pelajar Islam Malaysia (PKPIM)12. IKRAM Siswa

1. Prof Dr. Muhaya Muhammad  ( Pakar Motivasi & Personaliti TV)2. Pn Wardina Safiyyah Fadhullah  ( Pengacara dan Personaliti TV)3. Ustazah Fatimah Syarha Hj Mohd Noordin ( Penulis Novel Dakwah & Penceramah)

Untuk menonton video rakaman sidang media “Bantahan Terhadap Penyebaran Video Lucah Menjelang PRU 13”, sila ke link dibawah;

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…